gopāla-tāpanīyopaniṣad

**pūrva-tāpanī**

(1)

oṁ

sac-cid-ānanda-rūpāya kṛṣṇāyākliṣṭa-kāriṇe |

namo vedānta-vedyāya gurave buddhi-sākṣiṇe ||

**viśveśvaraḥ:** parama-karuṇikatayā saguṇopāsana-krameṇa adhikārijanānām anartha-nivṛttaye saccidānanda-svarūpa-śrī-kṛṣṇātmāvaptaye ca śrī-gopālavidyām uddīpayantī tāpanī śrutiḥ śrotṝṇām avighna-vidyā-siddhaye sadācārabodhanāya viṣaya-saulabhya-prakāśanena tat-pravṛtti-siddhaye ca pratipādya-parama-daivata-praṇati-lakṣaṇaṁ maṅgalaṁ prakāśayati saccidānandarūpāyeti | kṛṣṇāya namaḥ iti sambandhaḥ kṛṣ-śabdaḥ sac-cid-vācakaḥ | ṇa-śabdaś cānanda-vācaka ity abhipretya kṛṣṇa-śabdārtham āha sad iti | sac-cid-ānanda eva svarūpaṁ yasya saḥ | tasmai kleśa-karṣakatvaṁ kṛṣṇa-śabdārtham āha akliṣṭeti | akliṣṭam avidyāsmitārāgadveṣābhiniveśa-lakṣaṇa-kleśa-pañcaka-rahitaṁ bhakta-janaṁ karoti tacchīlāya | tat-sad-bhāve pramāṇam āha vedānta-vedyāya lakṣaṇāvṛttyā prakāśyāya ity arthaḥ | taṁ tv aupaniṣadaṁ puruṣaṁ pṛcchāmīti vedaiś ca sarvair aham eva vedya iti śruteḥ smṛteś ca | namasyataupayikaṁ rūpam āha viśeṣaṇa-dvayena | gurave sarva-hitopadeṣṭre buddheḥ sarvendriya-prāṇa-mano-dhiyā sākṣiṇe | etena jñāna-dātṛtvena prādhānyaṁ sūcitaṁ | vedānta-vedyāya iti viṣayaḥ sūcitaḥ | upaniṣac-chabda-vācyatvād api tāpanyā viṣaya-prayojanādikaṁ sūcitam | tathā hi ye imāṁ gopāla-vidyām upayānti mumukṣas teṣām iyaṁ gopāla-vidyā garbha-janma-jarā-rogādy-anartha-vrātaṁ śātayati tathā kṛṣṇākhyaṁ saṁsāra-vinivartakaṁ paraṁ brahma gamayati | saṁsāra-hetv-avidyādikaṁ ca atyantam avasādayati vināśayatīti vyutpattyā gopālavidyā upaniṣad ucyate | tadd-hetutvāc ca grantho=pi upaniṣad ity ucyate | āyur vai ghṛtam ity ādivat | atra mumukṣur adhikārī kṛṣṇākhyaṁ saṁsāra-vinivartakaṁ saccidānanda-svarūpaṁ viṣayaḥ ātyantikī saṁsāra-nivṛttiḥ kṛṣṇa-svarūpāvāptiś ca prayojanam |

**brahmopaniṣad-yogī:**

śrīmat-pañca-padāgāraṁ saviśeṣatayojjvalam |

pratiyogi-vinirmuktaṁ nirviśeṣaṁ hariṁ bhaje ||

iha khalu atharvaṇa-veda-pravibhakteyaṁ gopāla-tāpiny-upaniṣat sa-viśeṣa-brahma-sāmrājya-prakaṭana-vyagrā niṣpratiyogika-nirviśeṣa-brahma-mātra-paryavasannā vijayate | asyāḥ svalpa-granthato vivaraṇam ārabhyate | mauni-maṇḍala-brahmaṇoḥ gopī-maṇḍala-durvāsasoḥ brahma-nārāyaṇayoś ca praśna-prativacana-rūpeyam ākhyāyikā vidyās tulyārthā | vidyādau maṅgalaṁ kurvanty ākhyāyikām avatārayati – saccidānandeti | anṛta-jaḍa-duḥkha-prapañca-grāsaḥ sac-cid-ānandaḥ | sa eva kṛṣi-śabda-vācya-svātirikta-prapañca-jātaṁ muṣṇāti svāvaśeṣatayā grasatīti kṛṣṇaḥ | svabhakta-janam akliṣṭam āvidyaka-duḥkha-viralaṁ karotīti | akliṣṭakārī | vedāntā upaniṣadaḥ tat-pramāṇa-siddhatvād vedānta-vedyaḥ | sarva-prāṇihitopadeṣṭṛtvād guruḥ | buddhi-vṛtti-sahasra-bhāvābhāvekṣitṛtvāt sarva-pratyag-ātmatayā buddhi-sākṣī | tasmai ukta-viśeṣaṇa-viśiṣṭāya kṛṣṇāya namaḥ | namaḥ-śabdaḥ kṛṣṇātmanor abheda-dyotakaḥ | namas tv aikyaṁ pravadet iti śruteḥ ||1||

**prabodhānandaḥ:**

kandarpa-kanda-kṛṣṇāya govindāya namo’stu te |

gopī-jana-vallabhāya svānuraktātma-hāriṇe ||

śrī-gopāla-tāpanīya-śruteṣ ṭīkāṁ śubhāvahām |

kurve śrī-kṛṣṇacaitanya-śaktyā śrī-kṛṣṇa-vallabhām ||

śrīmat-sañcita-grantha-pratipādana-rahasyam āviṣkṛtaṁ mayātra paraṁ deva-kartṛ-rūpeśvaraṁ śrī-kṛṣṇa-pūrṇatama-samasta-mahā-śaktiṁ nija-parama-svarūpaṁ śrī-kṛṣṇa-rahasya-pratipādikāṁ tāpinīyopaniṣad āvirbhaviṣyan praṇamati śruti-devī vā sa-pratipādya-śrī-kṛṣṇe svasya viśvasya vā tadāyattatāṁ prārthayati |

**prabodhānanda-jīvayoḥ:** atha—

klīṁ-kārād asṛjad viśvam iti prāha śruteḥ śiraḥ |

la-kārāt pṛthivī jātā ka-kārāj jala-sambhavaḥ ||

ity ādibhiḥ [2.15; HBV 1.31] śrīmatā gautamena bhagavatā svīya-tantrasya pramāṇatayā darśitā pūrva-tāpanī | tad iha[[1]](#footnote-2) kād āpo lāt pṛthivī[[2]](#footnote-3) īto’gnir bindur indus tat-sampātād arka iti klīṁ-kārād asṛjad ity ādi-pratīka-mayī gurjarādi-deśa-prasiddha-parāśara-gotrādi-brāhmaṇa-sampradāya-prāptātharva-vedastha-pippalāda-śākhādi-paṭhitā śrī-gopāla-tāpany-ākhyā śrutir iyam | sva-pratipādyaṁ śrī-kṛṣṇam eva sarva-vedānta-sammatyā sarvottamatvena pratipādayantī namaskaroti—sac-cid-ānanda-rūpāyeti |

kṛṣṇaya nama ity anvayaḥ | kṛṣṇāya devakī-nandanāyeti | brahmaṇyo devakī-putraḥ [ChāU, 3.17.6] iti ca | yaḥ sāmopaniṣad-ādiṣu, yaś ca--kṛṣṇas tu bhagavān svayam [BhP 1.3.28] iti śrī-bhāgavatādiṣu prasiddhas tasmā eva | kāyena manasā cātmānaṁ samarpayāmīty arthaḥ | tad-upary anyasyāsad-bhāvāt | tathaiva svarūpeṇa viśinaṣṭi sac-cid iti | sat kāla-deśādy-aparicchinnam | cit sva-prakāśam | ānandaś cātulyātiśaya-sukham | rūpaṁ kiṁ tad-rūpam ity ādi vakṣyamāṇa-praśnottarābhyāṁ śrī-vigrahākāra-svarūpaṁ yasya tasmai | śaktyādhikyena viśinaṣṭi—akliṣṭa-kāriṇa iti | anāyāsena sarva-kartṛtvāt | sarvato’py acintya-śaktaya ity arthaḥ | brahmāṇaṁ prati tat-kṣaṇenaiva svāntaryāmi-sasāmgrikānanta-brahmāṇḍa-maṇḍalāvirbhāvanādeḥ | aghāsurādīnām api mahā-jñāni-durlabha-mokṣasyāśu-pradānāt | pūtanāyā api tat-kṣaṇād eva mahā-durlabha-jananī-sāmya-prāpaṇāt—brahma-śivādibhya iva sthāvarebhyo’pi veṇu-vādyādibhiḥ sahasā pulakādi-maya-mahā-prema-pradānāt | pratikṣaṇam api svasyāpi vismāpana-rūpeṇa suṣṭhu-sarva-camatkāra-karaṇāt | śrī-śuka-sīma-paramahaṁsa-śrī-viriñci-lakṣmī-sīma-parama-bhakta-gaṇa-spṛhaṇīya-saubhāgya-dhara-svabhāva-siddha-nija-parikara-vṛnda-bandhu-varatvāc ca | tatra tatra kiṁ pramāṇam ity āśaṅkya pramāṇa-viśeṣa-prameyatvena viśinaṣṭi vedānta-vedyāya iti vedāntaiḥ sarva-veda-samanvaya-siddhārthair veda-śirobhir vedyāya | atra śrī-vigrahasya tādṛśatvaṁ śrī-bhāgavatena kramād udāhriyate—yo’yaṁ kālas tasya te’vyakta-bandho ceṣṭām āhuḥ [BhP 10.3.26] na cāntar na bahir yasya [BhP 10.9.13] ity ādinā | sa tvaṁ kathaṁ mama vibho’kṣipathaṁ parātmā [BhP 10.64.26] ity ādinā | yan‑mitraṁ paramānandaṁ pūrṇaṁ brahma sanātanam [BhP 10.14.32] ity ādinā ca | akliṣṭakāritvasya pramāṇāni ca tatra prasiddhāṇy eva | vedānta-vedyatvaṁ ca yathā śrīmad-gītopaniṣatsu vedaiś ca sarvair aham eva vedyaḥ [ṅītā 15.15] iti | śrī-bhāgavate ca--māṁ vidhatte’bhidhatte māṁ vikalpyāpohyate tv aham [BhP 11.21.43] iti |

nanu vedāntasya tādṛg-artha-jñānaṁ kutaḥ syāt ? tatrāha—gurava iti | tad-arthopadeṣṭṛtvenāpy āvirbhāvine | tad-anubhave’pi sa eva hetur ity āha—buddhi-sākṣiṇa iti | buddhy-adhiṣṭhātṛ-rūpeṇa tat-pratipādita-nija-rūpānubhavasyāpi kārayitre ity arthaḥ | tasmāt sa eva śaraṇatvenāśrayaṇīya iti tātparyam | atra vinaiva phaloddeśaṁ namaskāra-nirdeśāc chuddha-bhakta evādhikārī | kṛṣṇākhyaṁ tādṛśa-vastu viṣayaḥ | śuddha-bhaktir eva prayojanam | atha grantha-prajyojanādīnāṁ sādhya-sādhana-bhāvaḥ sambandha ity abhipretam ||1||

--o)0(o--

(2)

oṁ. munayo ha vai brāhmaṇam ūcuḥ—kaḥ paramo devaḥ ?

kuto mṛtyur bibheti ? kasya vijñānenākhilaṁ vijñātaṁ bhāti ?

kenedaṁ viśvaṁ saṁsaratīti.

**viśveśvaraḥ:** grantha-prayojanādīnāṁ ca sādhya-sādhana-bhāvaḥ sambandha ity abhipretya gopāla-vidyā-stuty-artham ākhyāyikām āracayati—munayo ha vai brahmāṇam iti | ha vai ity avyayam | ha vai smaryate | munayaḥ tattva-manana-śīlāḥ sanakādayaḥ brahmāṇaṁ prati ūcuḥ | kim ? kaḥ paramaḥ sarvotkṛṣṭo devaḥ | kutaḥ kasmāc ca mṛtyuḥ bibheti trasyati | kasya vijñānena akhilaṁ sakalaṁ jagat bhāti | kenedaṁ viśvaṁ saṁsarati prasarati utpadyate ||2||

**brahmopaniṣad-yogī :**  evaṁ pratyag-brahmaikya-lakṣaṇaṁ maṅgalaṁ kṛtvā ākhyāyikāṁ gopāla-brahma-vidyām avatārayati—om iti | oṁ oṅkārārthaṁ brahma tad-atiriktaṁ na kiṁcid asti iti manana-śīlāḥ munayaḥ nāradādayaḥ vidita-brahma-tattvā api svājña-lokoddharaṇaṁ kartavyam iti manīṣayā brāhmaṇaṁ brahmāṇaṁ praty evam ūcuḥ | kim iti? kaḥ paramo deva iti ||2||

**sanātanaḥ** (haribhaktivilāse): ha sphuṭaṁ, vai prasiddham | brāhmaṇaṁ brahma-vettāraṁ brahmāṇam ity arthaḥ ||

**prabodhānandaḥ:** nijābhīṣṭaṁ tathaiva praśnottarābhyāṁ darśayati—oṁ munaya iti | om iti vāg-ārambhe maṅgalārthaṁ, tasyaiva bhagavan-nāma-mantrādi-maya-sarva-vācāṁ prabhava-sthānatvāt | munayaḥ prathama-prāptatvāt sanakādayaḥ | ha vai smaraṇe deva ārādhyaḥ | devatva-jñānārtham eva tad-viśeṣān pṛcchanti kasmād iti | mṛtyus tat-paramparā | akhilaṁ bhāti akhaṇḍaṁ prakāśate | saṁsarati sva-sva-kārye pravartate ||2||

**śrī-jīvaḥ:** praśnottarābhyāṁ darśayati—oṁ munaya iti | om iti vāg-ārambhe maṅgalārthaṁ | tasyaiva bhagavan-nāma-mantrādi-maya-sarva-vācāṁ prabhava-sthānatvāt | munayaḥ prathama-prāptatvāt sanakādayaḥ | ha vai smaraṇe | deva ārādhyaḥ | devatva-jñānārtham eva tad-viśeṣān pṛcchanti kuta iti kasmāt | mṛtyus tat-paramparā | akhilaṁ bhāti akhaṇḍaṁ prakāśate | saṁsarati sva-sva-kārye pravartate ||2||

--o)0(o--

(3)

tad u hovāca brāhmaṇaḥ | kṛṣṇo vai paramaṁ daivataṁ |

govindān mṛtyur bibheti | gopī-jana-vallabha-jñānena taj-jñānaṁ bhavati | svāhayedaṁ saṁsaratīti |

**viśveśvaraḥ:** tad u heti | tat tatra praśneṣu brāhmaṇaḥ chāndasatvāt brahmā *u* api tān prati ha kila gopāla-vidyayaivottaram uvāca | kim ? śrī-kṛṣṇo vai prasiddhaṁ paramaṁ daivatam | kṛṣ-śabdaḥ sattā-vācakaḥ ṇa-kāraś ca ānanda-vācakaḥ | tathā ca sad-ānandaḥ paramaṁ daivatam ity arthaḥ | yad vā, bhakta-pāpa-karṣaṇāt kṛṣṇaḥ paramaṁ daivatam ity arthaḥ ||3||

govindād iti | gavā jñānena vedya upalabhyaḥ govindaḥ | tasmāt upalabdhāt amṛta-svarūpāvāptau mṛtyur bibheti | bhayena tad-ājñā-kārī bhavati ity arthaḥ | bhīṣāsmād vātaḥ pavate bhīṣodeti sūryaḥ (*taittarīya* 2.8) ity ādi śruteḥ ||4||

gopī-janeti | idaṁ sakalaṁ jagat nāma-rūpābhyāṁ gopāyati rakṣati | athavā, paraṁ pumāṁsaṁ para-brahma-svarūpaṁ gopāyati saṁvṛṇotīti vyutpattyā gopī prakṛtir māyā tasyāḥ sakāśāj jātaḥ prapañcaḥ gopī-janaḥ tasya vallabhaḥ svāmī īśvaraḥ utpādana-pālana-saṁharaṇādhānam ity adhiṣṭhānatvāt tad-vijñānena tad akhilaṁ viṁ [viśvaṁ] vijñātaṁ bhavati | yathā ekena mṛt-piṇḍena akhilaṁ mṛṇmayaṁ vijñātaṁ bhavati iti śruti-smṛtītihāsa-lokeṣu prasiddhaḥ ||5||

svāhayeti | suṣṭhu āha āhuti-kriyā yayā sā svāhā iti vyutpattyā svāhā-śabda-vācyayā māyayā idaṁ jīva-jātaṁ saṁsarati saṁsāravad bhavati ity arthaḥ ||6||

**brahmopaniṣad-yogī:** nāradādibhir evaṁ pṛṣṭo brahmā gopāla-mantra-rāja-vidyayā uttaram ācaṣṭe--tad u hovāca brāhmaṇa iti | kim iti ? kṛṣṇa iti | sva-bhakta-paṭala-svātiriktāstitva-vibhrama-karṣaṇāt kṛṣṇo vai prasiddhaḥ paramaṁ daivatam |

taṁ devatānāṁ paramaṁ ca daivatam (*Śvetāśvatara* 5.7) iti śruteḥ |

kaḥ paramo devaḥ ? iti praśnam apākṛtya, kuto mṛtyur bibheti iti praśnam apākaroti—govindād iti | gobhir gīrbhiḥ tat tvam asy ādi-mahā-vākya-tatibhiḥ svātiriktāvidyāpada-tat-kārya-jātāsambhava-prabodha-siddhaṁ brahma niṣpratiyogika-sva-mātram iti vindate upalabhyate iti govindaḥ | tasmāt govindāt svāsaktaṁ mṛtiṁ nayatīti mṛtyuḥ svātiriktāstitva-vibhramaḥ bibheti | govindasya niṣpratiyogikādvitīyatvaṁ mṛtyoḥ bhī-hetur ity arthaḥ | bhīṣāsmād vātaḥ pavate (*taittarīya* 2.8) ity ādi śruteḥ |

kasya vijñānena akhilaṁ vijñātaṁ bhavatīti praśnottaram āha—gopīti | svātiriktāstitva-bhramaṁ nāma-rūpābhyāṁ gopāyatīti gopī | yad vā, sva-mātraṁ brahma gopāyati āvṛṇotīti gopī māyā | tad-avidyāṁśato janitvā tad-vidyāṁśato naśyatīti svātiriktāstitva-vibhrama-rūḍha-mūla-svātirikta-prapañco gopī-jana ity ucyate | tad-bhāvābhāvāvabhāsaka-pratyag-abhinna-brahmātmanā tal-layādhikaraṇatayā bhātīti gopī-jana-vallabhaḥ paramātmā svādhiṣṭheya-prapañca-vilaya-sāpekṣa-prasaktādhiṣṭhānatvāsambhava-prabodha-siddho niṣpratiyogika-svamātram iti taj-jñānena etat sarvam āvidyakaṁ jagan-niṣpratiyogikābhāva-rūpatayā vijñātaṁ bhavati, niṣpratiyogika-brahma-mātram avaśiṣṭaṁ bhavatīty arthaḥ | kenedaṁ viśvaṁ saṁsaratīti praśnottaraṁ tu—

yā ca prāg ātmano me mā tathānte ca tiraskṛtā |

brahma-vādibhir udgītā sā māyeti vivekataḥ ||

iti śrutiḥ (varāhopaniṣad 2.51) niṣpratiyogika-bhāva-rūpa-brahma-mātrātirekeṇa kāla-traye’pi nāsty eveti yāṁ suṣṭv āha seyaṁ svāhā māyā tayā idaṁ viśvaṁ jīva-jātaṁ saṁsarati saṁsāravat bhavatīty arthaḥ ||2||

**sanātanaḥ :** tad brahma daivatam iti pūrva-prakrāntaṁ vā | pāpa-karṣana iti dvitīyasya padārthaḥ | gauḥ svargaḥ | go-bhūmi-vedeṣu viditaḥ | teṣāṁ ca vediteti tṛtīyasyārthaḥ | gopī-jano’vidyāyāḥ kalāḥ strītvāt aṁśās tat-prerakaḥ | yad vā, gopī-janā eva ā samyak vidyā | prāpty-upāyatvāt | saiva kalā śakti-viśeṣas tasyāḥ preraka iti caturthasya | tan-māyā ceti pañcasyeti dik |

**prabodhānandaḥ:** tad evaṁ pṛthag-viṣayam ivācaritānāṁ praśnānām uttarāṇy api krameṇaiva tādṛg evāheti vaktram āha—tad uhovāceti | tat tān prati u avadhāraṇe ha sphuṭam iti | sphuṭam evovācety arthaḥ | sa cātra brahmā | tad uhovāca hairaṇya iti hiraṇyagarbhatvena vakṣamāṇāt ||3||

**śrī-jīvaḥ:** tad evaṁ pṛthag-viṣayam ivācaritānāṁ praśnānām uttarāṇy api krameṇaiva tādṛg evāheti vaktram āha—tad uhovāceti | tat tān prati | u avadhāraṇe | ha sphuṭam iti | sphuṭam evovācety arthaḥ | brāhmaṇo brahma-vid vedārtha-tattvajñaḥ para-brahmānubhavī ca | sa cātra brahmā | tad uhovāca hairaṇya iti hiraṇyagarbhatvena vakṣyamāṇāt ||3||

--o)0(o--

(4)

tad u hocuḥ | kaḥ kṛṣṇaḥ | govindaś ca ko’sāv iti |

gopī-jana-vallabhaḥ kaḥ | kā svāheti ||

**viśveśvaraḥ:** evaṁ gūḍhārthe brahmaṇā ukte tad-artha-jijñāsavo munahaḥ tat tatra u ha pūrvaṁ ūcuḥ ity āha—kaḥ kṛṣṇa iti ||7||

**brahmopaniṣad-yogī:** evaṁ brahmoktārthaṁ niśamya viśeṣārtha-bubhutsayā munahaḥ pṛcchantīty āha—tad u hocur iti | tat tad-uktārtha u ha pūrvavad ūcuḥ | kim iti ? kaḥ kṛṣṇa iti ||4||

**prabodhānandaḥ:** tataḥ kṛṣṇādīnāṁ tat-tad-bhāva-jñānārthaṁ punaḥ praśna ity āha tad uhocur iti | śrtir muni-praśnānusārato brahma-dvārā śrī-kṛṣṇāṣṭadaśākṣara-mantra-rūpeṇa | śrī-kṛṣṇa-rahasyaṁ sarvaṁ varṇayituṁ muni-praśnān avatārayati | sarveṣām ekam atyāścarya-rahasya-praśne’pi saṅkocaṁ na kṛtavantaḥ | tena śaṅkābhāvāt spaṣṭam ūcuḥ | bhajana-rasa-viśeṣaḥ kathaṁ syād iti vicāra-rūpa-manana-para-vaśatayā vā brāhmaṇa iti | brahma-bhāva-bhāvanayaivāvasthitam ity arthaḥ | ata eva śrī-kṛṣṇākhyaṁ pratipādayati paramo devaḥ śrī-kṛṣṇaḥ tad-bhajanaṁ brahmānanda-samūha-rūpaṁ vyācaṣṭe brahmānanda-camatkārābhedāt | mṛtyur māyā mṛtyūpalakṣita-jīva-saṁsāra-hetu-bhūtā kuto bibheti prāyaśo bhagavat-svarūpāṇi veda-maryādānusārīṇi eva | jñāna-premātiśaya-darśane’pīty evaṁ praśnaḥ | brāhmaṇeti, artha-viśeṣa-lābhāya kṛṣṇa-rūpa-devo bhagavān kṛṣṇa eveti | kṛṣṇo hi pūrṇa-samasta-śaktimān | kṛṣṇaḥ paramaṁ parama-puruṣārtha-sīma-svarūpam | kṛṣṇe ekānta-bhaktimadbhyo’pi tan-māyaiva bibheti | kasya jñānenākhilaṁ bhātīty asyottaram āha—gopī-jana-vallabha-jñānena tat-sakalaṁ bhagavat-svarūpa-jñānaṁ bhavati | sa kṛṣṇo gopī-jana-vallabha-śabdārthatayā jñātaś ced bhavati tadā taj-jñānena sarvaṁ jñāyata iti | tāḥ prema-śaktayaḥ | tat-samūhasya vallabhaḥ prema-śakty-apara-nāmnī svā śrī-kṛṣṇa-bhaktiḥ hā iti svīyā ||4||

**śrījīvaḥ:** tataḥ kṛṣṇādīnāṁ tat-tad-bhāva-jñānārthaṁ punaḥ praśna ity āha tad uhocur iti ||7||

--o)0(o--

(5)

tān uvāca brāhmaṇaḥ | pāpa-karṣaṇo go-bhūmi-veda-vidito viditā[[3]](#footnote-4) gopī-jana-vidyā-kalā-prerakas[[4]](#footnote-5) tan-māyā ceti sa-kalaṁ paraṁ brahmaiva tat ||

**viśveśvaraḥ:** prāg-uktārthe brahmā prāha ity āha—tān uvāca brāhmaṇa iti | brāhmaṇaḥ brahmā | tān sanakādīn prati uvāca | kṛṣṇa-svarūpam āha pāpeti | pāpa-karṣakatvāt prāg-ukta-rītyā ca sac-cid-ānanda-rūpatvāt pāpa-karṣaka-sac-cid-ānanda eva kṛṣṇaḥ | ataḥ paramo deva ity arthaḥ | govinda-svarūpam āha go-bhūmi-veda-vidita iti | gavi bhūmau go-śabda-vācyāt vedāt viditaḥ viditā vettā draṣṭā govindaḥ | atas tasmād adhiṣṭhānatayā jñātvā mṛtyuḥ bibheti ity arthaḥ | gopī-jana-vallabha-svarūpam āha gopī-janeti | gopāyantīti gopyaḥ pālana-śaktayaḥ tāsāṁ janaḥ samūhaḥ tad-vācyā avidyā-kalāḥ ca tāsāṁ vallabhaḥ svāmī prerakaḥ īśvaraḥ iti vyutpattyā gopī-jana-vallabhasyeśvarasya sarvādhiṣṭhānasya jñānena sarvam āropitatvena viditaṁ bhavati ity arthaḥ | svāhā-svarūpam āha tan-māyeti | prāg-ukta-rītyā tasya īśvarasya adhīnā māyā svāhā tayā sarvaṁ saṁsarati ity arthaḥ ||8||

**brahmopaniṣad-yogī:** evaṁ munibhiḥ pṛṣṭaḥ—tān uvāca brāhmaṇa iti | kim iti ? pāpa-karṣaṇa iti | sac-cid-ānandātmanā anṛta-jaḍa-duḥkhātmaka-pāpa-karṣaṇāt pāpa-karṣaṇaḥ kṛṣṇa-śabdārthaḥ | govinda-śabdārthas tu go-bhūmi-veda-vidita iti | gobhiḥ vedaiḥ viditatvāt govinda ity arthaḥ | gopī-jana-vallabha-śabdārtham āha—gopīti | gopāyantīti gopyaḥ pālana-śaktayaḥ tāsāṁ janaḥ samūhaḥ | svātirikta-vidyā avidyā-kalā-jātaṁ pibati grasatīti gopī-jana-vidyā-kalāpī, vidyā-kalāpaḥ asyāstīti vā | prerakaḥ sarvāntaryāmitvāt | svāhā-svarūpam āha-tan-māyā ceti | tayā hi svājña-lokaḥ saṁsarati | kalayā sahitaṁ sakalaṁ śabalam īśvarākhyaṁ vastu svagata-viśeṣāṁśāpāye paraṁ brahmaiva tat ||5||

**sanātanaḥ :** tad brahma daivatam iti pūrva-prakrāntaṁ vā | pāpa-karṣana iti dvitīyasya padārthaḥ | gauḥ svargaḥ | go-bhūmi-vedeṣu viditaḥ | teṣāṁ ca vediteti tṛtīyasyārthaḥ | gopī-jano’vidyāyāḥ kalāḥ strītvāt aṁśās tat-prerakaḥ | yad vā, gopī-janā eva ā samyak vidyā | prāpty-upāyatvāt | saiva kalā śakti-viśeṣas tasyāḥ preraka iti caturthasya | tan-māyā ceti pañcasyeti dik ||5||

**prabodhānandaḥ :** tatra krameṇottaraṁ darśayitum āha—tān uvāceti | prāyam atrāsurāparādha-paryantaṁ yas teṣām api sarvāparādha-nāśanaḥ sa eva paramārādhya ity arthaḥ | karṣati sarvāparādhān iti kṛṣṇa-śabdasya nirukti-viśeṣāt | tata evaṁ bhūtatvena | śrīmad-bhāgavatādau prasiddhaḥ | sa eva tac-chabdābhidheya iti bhāvaḥ | atra— kṛṣir bhū-vācakaḥ śabdo ṇaś ca nirvṛti-vācakaḥ ity ādy-anusāreṇa keṣāṁcin mate sac-cid-ānanda-rūpatā tu sac-cid-ānanda-rūpāyety anenoktā |

atha mokṣa-śabdasya nānārthatvatāṁ pratyaya-bhedaṁ cāvalambyāha—go-bhūmīti eka-viśeṣaṇaṁ gauḥ prasiddha-paśu-jāti-viśeṣaḥ | gaur bhūmiś ca gaur vedaś ceti gāvaḥ teṣu vidito vikhyāta iti tān viditāveditā labdheti ca govinda ity arthaḥ | atra paśu-jāti-viśeṣaṇena śrīman-nanda-gokula-sthā eva gāva ucyante, tatraiva tasya vikhyāteḥ | tābhiś ca śrīman-nanda-gokulam akhaṇḍam evābhilakṣyate | tatra vidita iti svaira-krīḍatvena prasiddha ity arthaḥ | mathurā-dvārakādi-līlāyāṁ daityānāṁ yuddha-maraṇādi-rūpaṁ dharmaṁ maryādīkṛtyaiva māraṇā atra tu pūtanādau tad-anusaraṇāt tatrāpi mahā-bhaktavat tatra gati-dānāt svaira- krīḍatvenaiva vyaktībhavatīti | tasmād govindād eva mṛtyur adhikaṁ bibhetīti bhāvaḥ | tathaiva hi bhūmiṣu sarva-bhuvaneṣu tathā vedeṣu vidita udghuṣyata ity arthaḥ | viditeti pakṣe sa evārthaḥ | gokule svarūpeṇa bhūmi-vedayor yaśo-dvārā tasya tathā prāptatvāt |

gopī-janeti gopī-jana-rūpāḥ khalu gopī-jana-vallabha-jñānena taj-jñātaṁ bhavatīti pūrvoktāt | avidyāyāḥ kalāḥ samyag vidyāyāḥ prema-bhakti-viśeṣa-rūpāyā mūrtayaḥ | tāsāṁ prerakaḥ sva-līlāsu pravartako ramaṇa ity arthaḥ | rāja-vidyā rāja-guhyam [ṅītā 9.2] iti śrīmad-bhagavad-gītā-prakaraṇāt |

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi || iti brahma-saṁhitātaḥ (5.37) |

sa vo hi svāmī bhavati ity uttara-tāpanībhyaḥ | atrānyatra ca tathā dhyānopadeśāc ca | arthāntare yatra vidyāvidye na vidāmo vidyāvidyābhyāṁ bhinna [ṅṭū 2.23] ity uttara-tāpinī-vākyam |

hlādinī sandhinī saṁvit tvayy ekā guṇa-saṁśraye |

hlāda-tāpa-karī miśrā tvayi no guṇa-varjite || [ViP 1.9.44-45] iti viṣṇu-purāna-vākyam |

hlādinyā saṁvid-āśliṣṭaḥ sac-cid-ānanda īśvaraḥ |

svāvidyā-saṁvṛto jīvaḥ saṅkleśa-nikarākaraḥ || iti svāmi-sūktaṁ [1.7.6] ca viruddhyate |

uktaṁ ca tābhir āśleṣaṇe tasyāpi prakāśādhikyam | tatrātiśuśubhe tābhir bhagavān devakī-sutaḥ [BhP 10.32.2] iti |

tasmād govindatva-jñāne’pi parama-premātmaka-tad-viśiṣṭatā-jñānenaiva suṣṭhu taj-jñānaṁ bhavatīti bhāvaḥ | yata evoktaṁ śrīmad-uddhavenāpi-- vāñchanti yad bhava-bhiyo munayo vayaṁ ca [BhP 10.47.58] iti | nāyaṁ śriyo’ṅga u nitānta‑rateḥ prasādaḥ [BhP 10.47.60] iti ca | ato yad brahma-saṁhitāyām—

cintāmaṇi‑prakara‑sadmasu kalpa‑vṛkṣa‑

lakṣāvṛteṣu surabhir abhipālayantam |

lakṣmī‑sahasra‑śata‑sambhrama‑sevyamānaṁ

govindam ādi‑puruṣaṁ tam ahaṁ bhajāmi || iti śrūyate |

tad api vaikuṇṭhādi-prasiddha-lakṣmīto’py ādhikyā mahā-lakṣmītvena mantavyam |

tan-māyā ceti | svāhā-śabdena tan-māyocyata ity arthaḥ | māyā cātra yoga-māyā cic-chaktir iti yāvat | tat-kṛpā vā |

triguṇātmikātha jñānaṁ tathā cic-chaktir eva ca |

māyā-śabdena bhaṇyante śabada-tattvārtha-vādibhiḥ || iti śabda-mahodadhi-pāṭhāt |

māyā vayunaṁ jñānam iti nighaṇṭuḥ | māyā dambhe kṛpāyāṁ ca iti viśva-prakāśāt | cic-chaktitaḥ kṛpāyāṁ ca sarveṣāṁ sarva-pravṛtti-bhūtāyās tasya eva syād iti pūrva-praśnopayogy-uttaram āyāti | ko hy evānyāt kaḥ prāṇyāt yad eṣa ākāśa ānando na syāt [ṭaittarīya ūpaniṣad 2.7.1] iti | cakṣuṣaś cakṣuḥ iti | yasya bhāsā sarvam idaṁ vibhāti iti śruteḥ [kaṭh 2.2.15] | na ca saṁsarati māyety asya vā | anyathārthatvam āśaṅkya śrī-bhagavati svātmārpaṇārtha-svarūpatvena nirvakṣamāṇasya tat-padasya saṁsāra-hetu-rūpārthatva-virodhāt |

tad evaṁ praśnānusāreṇa pṛthag iva tān arthān nirūpya apṛthaktvam eva darśayati | saiva paryavasīya tasya śabdena kṣetrajñā iti cit-prakṛtiḥ parā | tayā avyakta udbhūti-mukha-ceṣṭita-varṇa-bandhaḥ | ata eva hi viśvasya layaḥ svāhā layo bhaved iti bhāvaḥ | tādātmyopapannā saivoktā | sakalaṁ paraṁ brahmaiva tad iti | tat-pūrvokta-catuṣṭayārthaka-jñātaṁ śrī-kṛṣṇākhyaṁ narākṛti paraṁ brahmaiva ity arthaḥ | śrī-kṛṣṇasyaiva viśeṣaṇa-bhedena govindādi-vyapadeśa-dvayāt pañcama-padārdasya ca tat-svarūpa-śaktitvena tad-abhedād iti bhāvaḥ | asyaiva brahmatvam uttara-tāpanyāṁ darśayiṣyate | kathaṁ vāsyāvatārasya brahmatā bhavatīty ādau | yathaiva viṣṇu-purāṇe [4.11.2]--

yador vaṁśaṁ naraḥ śrutvā sarva-pāpaiḥ pramucyate |

yatrāvatīrṇaḥ kṛṣṇākhyaṁ paraṁ brahma narākṛti || iti |

śrīmad-bhāgavate ca-- gūḍhaṁ paraṁ brahma manuṣya-liṅgam [BhP 7.10.48] iti | tad amitaṁ brahma dvayaṁ śiṣyate [BhP 10.14.18] iti | yan mitraṁ paramānandaṁ pūrṇaṁ brahma sanātanam [BhP 10.14.32] iti | śrīmad-bhagavad-gītāsu ca—brahmaṇo hi pratiṣṭhāham [ṅītā 14.27] iti | tad evaṁ praśaṁsā-dvārāpi sthāpayati ||

**śrī-jīvaḥ:** tatra krameṇottaraṁ darśayitum āha—tān uvāceti | pāpam atrāsurāparādha-paryantam | yas teṣām api sarvāparādha-nāśanaḥ | sa eva paramārādhya ity arthaḥ | karṣati sarvāparādhān iti kṛṣṇa-śabdasya nirukti-viśeṣāt | tato ya evambhūtatvena śrīmad-bhāgavatādau prasiddhaḥ | sa eva tac-chabdābhidheya iti bhāvaḥ | atra— kṛṣir bhū-vācakaḥ śabdo ṇaś ca nirvṛti-vācakaḥ ity ādy-anusāreṇa keṣāṁcin matā sac-cid-ānanda-rūpārthatā tu sac-cid-ānanda-rūpāyety anenaivoktā |

atha go-śabdasya nānārthatāṁ pratyaya-bhedaṁ cāvalambyāha—gaur bhūmīty eka-śeṣeṇa | gauḥ prasiddhaḥ paśu-jāti-viśeṣaḥ | gaur bhūmiś ca gaur vedaś ceti gāvas teṣu vidito vikhyāta iti tān viditā veditā labdheti ca govinda ity arthaḥ | atra paśu-jāti-viśeṣatvena śrīman-nanda-gokula-sthā eva gāva ucyante, tatraivaitasya vikhyāteḥ | tābhiś ca śrīman-nanda-gokula-maṇḍalam eva lakṣyate | tatra vidita iti svaira-krīḍatvena prasiddha ity arthaḥ | mathurā-dvārakādi-līlāyāṁ daityānāṁ yuddha-maraṇādi-rūpaṁ dharmaṁ maryādīkṛtyaiva māraṇāt | tatra tu pūtanādau tad-anusaraṇāt | tatrāpi mahā-bhaktavat tatrāpi gati-dānāt | svaira-krīḍatvenaiva vyaktībhavatīti | tasmād govindata eva mṛtyur adhikaṁ bibhetīti bhāvaḥ | tathaiva hi bhūmiṣu sarva-bhuvaneṣu tathā vedeṣu vidita udghuṣyata ity arthaḥ | viditeti pakṣe’pi sa evārtho gokule svarūpeṇa bhūmi-vedayor yaśo-dvārā tasya tathā prāptatvāt |

gopī-jana iti gopī-jana-rūpāḥ khalu gopī-jana-vallabha-jñānena taj-jñānaṁ bhavatīti pūrvoktāt | yā āvidyāyāḥ kalāḥ samyag vidyāyāḥ prema-bhakti-viśeṣa-rūpāyā mūrtayaḥ | tāsāṁ prerakaḥ sva-līlāsu pravartako ramaṇa ity arthaḥ | rāja-vidyā rāja-guhyam [ṅītā 9.2] iti śrīmad-bhagavad-gītā-prakaraṇāt |

ānanda‑cinmaya‑rasa‑pratibhāvitābhis

tābhir ya eva nija‑rūpatayā kalābhiḥ |

goloka eva nivasaty akhilātma‑bhūto

govindam ādi‑puruṣaṁ tam ahaṁ bhajāmi || iti brahma-saṁhitātaḥ (5.37) |

sa vo hi svāmī bhavati ity uttara-tāpanībhyaḥ | atrānyatra ca tathā tathā dhyānopadeśāc ca | arthāntare yatra vidyāvidye na vidāmo vidyāvidyābhyāṁ bhinna [ṅṭū 2.23] ity uttara-tāpinī-vākyam |

hlādinī sandhinī saṁvit tvayy ekā guṇa-saṁśraye |

hlāda-tāpa-karī miśrā tvayi no guṇa-varjite || [ViP 1.12.69] iti viṣṇu-purāna-vākyam |

hlādinyā saṁvid-āśliṣṭaḥ sac-cid-ānanda īśvaraḥ |

svāvidyā-saṁvṛto jīvaḥ saṅkleśa-nikarākaraḥ || iti svāmy-uktaṁ [1.7.6] ca viruddhyate |

uktaṁ ca tābhir āśleṣaṇaṁ tasyāpi prakāśādhikyam | tatrātiśuśubhe tābhir bhagavān devakī-sutaḥ [BhP 10.33.6] iti |

tasmād govindatva-jñāne’pi parama-premātmaka-tad-viśiṣṭatā-jñānenaiva suṣṭhu taj-jñānaṁ bhavatīti bhāvaḥ | ata evoktaṁ śrīmad-uddhavenāpi-- vāñchanti yad bhava-bhiyo munayo vayaṁ ca [BhP 10.47.58] iti | nāyaṁ śriyo’ṅga u nitānta‑rateḥ prasādaḥ [BhP 10.47.60] iti ca | ato yad brahma-saṁhitāyām—

cintāmaṇi‑prakara‑sadmasu kalpa‑vṛkṣa‑

lakṣāvṛteṣu surabhir abhipālayantam |

lakṣmī‑sahasra‑śata‑sambhrama‑sevyamānaṁ

govindam ādi‑puruṣaṁ tam ahaṁ bhajāmi || ity ādi śrūyate |

tad api vaikuṇṭhādi-prasiddha-lakṣmīto’py ādhikyān mahā-lakṣmītvena mantavyam | tan-māyā ceti svāhā-śabdena tan-māyocyata ity arthaḥ | māyā cātra yoga-māyā cic-chaktir iti yāvat, tat-kṛpā vā |

sva-śabdena ca kṣetra-jño heti cit-prakṛtiḥ parā |

tayor aikya-samudbhūtir mukha-veṣṭana-varṇakaḥ |

ataeva hi viśvasya layaḥ svāhārṇave bhavet || iti gautamīye (2.16-17) |

bhagavat-tādātmyāpannā saivoktā |

triguṇātmikātha jñānaṁ tathā cic-chaktir eva ca |

māyā-śabdena bhaṇyante śabada-tattvārtha-vādibhiḥ || iti śabda-mahodadhi-pāṭhāt |

māyā vayunaṁ jñānam iti nighaṇṭuḥ | māyā dambhe kṛpāyāṁ ca iti viśva-prakāśāc ca | saiva paryavasīyate | ubhayathāpi cic-chaktitve kṛpātve ca sarveṣāṁ sarva-pravṛttis tat-svarūpa-bhūtāyāṁ tasyām eva syād iti pūrva-praśnopayogy-uttaram āyātam | ko hy evānyāt kaḥ prāṇyāt yad eṣa ākāśa ānando na syāt [taittarīya ūpaniṣad 2.7.1] iti | cakṣuṣaś cakṣuḥ iti [kaṭh kena 1.2] | yasya bhāsā sarvam idaṁ vibhāti iti śruteḥ [kaṭh 2.2.15] | na ca saṁsaratīty asya māyety asya cāanyathārthatvam āśaṅkyam | śrī-bhagavati svātmārpaṇārtha-rūpatvena nirvakṣyamāṇasya tat-padasya saṁsāra-hetu-rūpārthatva-virodhāt |

tad evaṁ praśnānusāreṇa pṛthag iva tān arthān nirūpyāpṛthaktvam eva darśayati | sakalaṁ paraṁ brahmaiva tad iti | tat-pūrvokta-catuṣṭayārtha-jātaṁ śrī-kṛṣṇākhyaṁ narākṛti paraṁ brahmaivety arthaḥ | śrī-kṛṣṇasyaiva viśeṣaṇa-bhedena govindādi-vyapadeśa-dvayāt | pañcama-padārthasya ca tat-svarūpa-śaktitvena tad-abhedād iti bhāvaḥ | asyaiva parama-brahmatvam uttara-tāpanyāṁ darśayiṣyate | kathaṁ vāsyāvatārasya brahmatā bhavati [2.28] ity ādau | viṣṇu-purāṇe [4.11.2]--

yador vaṁśaṁ naraḥ śrutvā sarva-pāpaiḥ pramucyate |

yatrāvatīrṇaḥ kṛṣṇākhyaṁ paraṁ brahma narākṛti || iti |

brahmāṇḍādau—narākṛti paraṁ brahma iti | śrīmad-bhāgavate ca-- gūḍhaṁ paraṁ brahma manuṣya-liṅgam [BhP 7.10.48] iti | tad amitaṁ brahma dvayaṁ śiṣyate [BhP 10.14.18] iti | yan mitraṁ paramānandaṁ pūrṇaṁ brahma sanātanam [BhP 10.14.32] iti | śrīmad-bhagavad-gītāsu ca—brahmaṇo hi pratiṣṭhāham [ṅītā 14.27] iti ||8-9||

--o)0(o--

(6)

yo dhyāyati rasati[[5]](#footnote-6) bhajati so ‘mṛto bhavati so ‘mṛto bhavatīti.

**viśveśvaraḥ:** etad vyānādeḥ phalam āha—yo dhyāyatīti | yoi yaḥ tad-rūpaṁ dhyāyati tathā rasayati kāma-bījena pañca-padīṁ japati bhajati pūjayati so’mṛto bhavati ity arthaḥ ||6||

**brahmopaniṣad-yogī:** tad-dhyānādi-phalam āha—yo dhyāyatīti ||5||

**sanātanaḥ :** rasati āsvādayati kīrtanādinā ||

**prabodhānandaḥ** : yo dhyāyatīti | etad yo dhyāyati iti tu pāṭhāntaram | etat kṛṣṇākhyam eva | sādhāraṇa-svāhākhya-śaktimat | yo dhyāyati | yaḥ kaścit sa evādhikārī | amṛtaḥ paramānanda-ghana-mūrtir bhavati | rasati āsvāda-pūrvakaṁ bhajati sarvopādhi-nairāsyena ||6||

**śrī-jīvaḥ :** tad evaṁ praśaṁsā-dvārā sthāpayati—yo dhyāyatīti | etad yo dhyāyati iti pāṭhāntaram | etat kṛṣṇākhyam evāsādhāraṇa-śaktimad yo dhyāyati, yaḥ kaścit sa evādhikārī | amṛtaḥ paramānanda-ghana-mūrtir bhavati | rasati āsvāda-pūrvakaṁ bhajati sarvopādhi-nairāsyena | āvṛttiḥ prakaraṇa-samāpty-arthā ||10||

--o)0(o--

(7)

te hocuḥ | kiṁ tad-rūpam | kiṁ rasanam | kathaṁ vāho tad-bhajanam |

tat sarvaṁ vividiṣatām ākhyāhīti ||

**viśveśvaraḥ :** dhyeyaṁ pṛcchanti tathā rasanādikaṁ ca pṛcchanti te hocur ity ādinā ||7||

**brahmopaniṣad-yogī:** dhyānādi-bubhutsayā punas te pṛcchantīty āha—te hocur iti ||6||

**prabodhānandaḥ:** tatra dhyeyaṁ rasanādikaṁ cāpṛcchann ity āha—te hocur iti | tad-rūpaṁ dhyānaṁ śrī-kṛṣṇa-svarūpa-viśeṣa-rūpam eva dhyeyatvenādhigamitam ||7||

**śrī-jīvaḥ :** atra dhyeyaṁ rasanādikaṁ cāpṛcchann ity āha—taṁ hocur iti | dhyeyatvenādhigamitam ||7||

--o)0(o--

(8)

tad u hovāca hairaṇyaḥ | gopa-veśam abhrābhaṁ

taruṇaṁ[[6]](#footnote-7) kalpa-drumāśritam |

**viśveśvaraḥ:** tatra dhyeya-rūpa-nirūpaṇam avatārayati tad u hovāceti | tat tatra praśneṣu hairaṇyaḥ hiraṇyagarbhasyāpatyaṁ hairaṇyaḥ brahmā | dheyaṁ rūpam uvāca ity arthaḥ | gopa-veśam iti | gopāyatīti gopas tasya veśo yasya taṁ gopa-veśaṁ pālaka-svarūpam apo bibharti ity abbhraḥ samudraḥ tadvad ābhā yasya tam ab-bhrābhaṁ samudravad gambhīram apāram ity arthaḥ | taruṇaṁ jarādi-doṣa-rahitam | kalpa-drumo vedaḥ sarva-puruṣārtha-hetutvāt tam āśritaṁ tat-pratipādyam iti | tenaiva vā sarvopāsanā-karma-pratipādakena tat-tat-karma-phala-siddhaye āśritam | īśvarāyattaṁ phalam ata upapatteḥ [Vedānta-sūtra 3.2.38] iti nyāyāt | labhate ca tataḥ kāmān mayaiva vihitān hi tān [ṅītā 7.22] iti smṛteś ca | yad vā gopaḥ dhenu-pālakaḥ tasya veśaḥ yasya tam | abbhrābhaṁ sajala-jalada-nīlaṁ | taruṇaṁ nava-yauvanam | kalpa-vṛkṣa-mūle siṁhāsanasthāmbujopaviṣṭam ity arthaḥ ||12||

**brahmopaniṣad-yogī:** tatra dhyeya-svarūpam āha—tad u hovāceti | tat tatra praśna-traye hiraṇyagarbhasya viṣṇor apatyaṁ hairaṇyo brahmā dheya-rūpam uvācety arthaḥ | veṣa-mātreṇa gopo na kṛtyata iti gopa-veṣam | apo bibhartīty ab-bhraḥ samudraḥ tadvad ābhā yasyeti abhrābhaṁ samudravad gambhīram apāram ity arthaḥ | kalpa-drumāśritaṁ svepsitārthada-vedānta-vedya-śaraṇatvāt | svasya karmādhyakṣatvena bhaktasyepsitārthadatvād ity atra— sarva-bhūtānatātmā karmādhyakṣaḥ iti śruteḥ | phalam ata upapatteḥ [Vedānta-sūtra 3.2.38] iti nyāyāt | labhate ca tataḥ kāmān mayaiva vihitān hi tān [ṅītā 7.22] iti smṛteś ca ||7||

**prabodhānandaḥ:** tatra rūpam āha—gopa-veśam iti | taruṇaṁ kiṁ śoraṁ | abhrābhaṁ meghavac-chyāmam ||8||

**śrī-jīvaḥ:** tatra rūpam āha—gopa-veśam iti ||11||

--o)0(o--

(9-11)

tad iha ślokā bhavanti—

sat-puṇḍarīka-nayanaṁ meghābhaṁ vaidyutāmbaram |

dvi-bhujaṁ jñāna-mudrāḍhyaṁ vana-mālinam īśvaram ||

gopa-gopī-gavāvītaṁ sura-druma-talāśrayam |

divyālaṅkaraṇopetaṁ ratna-paṅkaja-madhya-gam ||

kālindī-jala-kallola-saṅgi-māruta-sevitam |

cintayan cetasā kṛṣṇaṁ mukto bhavati saṁsṛteḥ || iti |

**viśveśvaraḥ:** ukta-rūpa-dhyānaṁ mantra-sammati-vyājena sa-vistaram āha—tad iheti | tat tatreha ukta-rūpa-dhyāne ślokā mantrā api bhavanti | sat-puṇḍarīka-nayanam iti | sat nirmalaṁ puṇḍarīkaṁ hṛt-kamalaṁ nayanaṁ prāpakaṁ yasya tam | meghā upatapta-manasi sac-cid-ānanda-svarūpā ābhā yasya tam | viśeṣeṇa dyotata iti vidyut vidyud eva vaidyutam tādṛśam ambaraṁ sva-prakāśa-cid-ākāśam ity arthaḥ | dvau hiraṇyagarbha-virāḍ-ātmānau bhujau mauktika-śilpa-hetu-bhūtau hastau yasya taṁ dvibhujam | jñāna-mudrā tat tvam asi iti sac-cid-ānandaika-rasākārā vṛttiḥ tatra āḍhyaṁ prakāśamānam | vane vivikta-pradeśe sva-bhakteṣu mālate prakāśate iti taṁ vana-mālinam | īśvaraṁ brahmādīnām api niyantāram ||

ātmānaṁ gopāyatīti gopo jīvaḥ | gopī māyā | gāvo vedāś ca | tair āvītam svāmitayā āśritam | sura-drumaḥ vedaḥ tasya talaṁ svarūpam āśritaṁ tat-pratipādyam ity arthaḥ | divyālaṅkaraṇaiḥ ṣaḍ-vidhaiśvaryair upetam | tathā ratna-tulyam atisvacchaṁ yat paṅkajaṁ hṛdaya-kamalaṁ tad-antaḥ-sthākāśa-gatas tam |

aiśvaryasya samagrasya dharmasya yaśasaḥ śriyaḥ |

vairāgyasya ca mokṣasya ṣaṇṇāṁ bhaga itīṅganā || iti |

ce ca ṣaḍ-dharmā yasya santīti bhagavān |

kālindī nāma nirmalopāsanā tasyā jala-kallolā nana-sphuraṇa-taraṅgāḥ | tat-saṅgī mārutaḥ niścala-prāṇa-vāyuś catābhyāṁ sevitam ārādhitam |

yad vā, bhaktānugrahārthamn āviṣkṛta-cid-ghanasya yathā-śrutam evedaṁ dhyānam | sat-puṇḍarīkaṁ vadati nirmale nayane yasya tam | meghābhaṁ nīrada-śyāmalam | taḍid-ābham ambaraṁ yasya taṁ pītāmbaram | dvibhujaṁ devakī-prārthanayā anya-bhuja-dvayasyopasaṁhṛtatvāt | yad vā, aṣṭādaśākṣare dvibhujo dhyeya iti sūcitam | jñāna-mudrā hṛdy-āśrita-tarjany-aṅguṣṭha-yoga-rūpā tayā ādhyaṁ yuktam | vana-mālā nāma nana-puṣpa-pallava-racitā pāda-talāvalambino mālā vidyate yasya taṁ vanamālinam | īśvaram uktārtham | gopāḥ śrīdāmādayaḥ | gopyo rādhādyāḥ | gāvaḥ kapilādyās tābhir āvītaṁ parivṛtam | kalpa-vṛkṣāśrayam | divyaiḥ alaukikaiḥ ābharaṇaiḥ upetam | siṁhāsanopari ratna-maya-suvarṇa-kamala-madhya-sthitam | yamunā-jala-taraṅga-sambandhi-vāyunā sevitam | evaṁvidhaṁ śrī-kṛṣṇaṁ cetasā cintayan dhyāyan naraḥ saṁsṛteḥ saṁsārāt mukto bhavati | iti-śabdo dhyāna-samāpty-arthaḥ ||12||

**brahmopaniṣad-yogī**: brāhmaṇoktārthaṁ mantrā apy anuvadantīty āha tad iheti ||8|| gopāyatīti gopo jīvaḥ | gopī māyā | gāvo vedāś ca | tair āvītam āśritam ||9|| iti-śabdo dhyāna-samāpty-arthaḥ ||10||

**prabodhānandaḥ**: tat tasmin rūpe tat-tad-bhakta-hṛdi nānā-vidhaṁ sphurati | iha mamāpi yathā sphurati tat-saṅgrāhakāḥ ślokā mantrāḥ ||9|| sat-puṇḍarīkam utkṛṣṭam āraktaṁ kamalaṁ śuddha-sattva-mayaṁ nayanaṁ meghābhaṁ megha īṣad eva bhāti yasmāt meghāpekṣayā kṛṣṇe śyāmatāyā aticamatkārāt | vaidyutaṁ vidyud-udbhavam ivāmbaraṁ yasya | jñāna-mudrāḍhyaṁ avacanenaiva provāca iti śruteḥ | jñāne yā mudrā rītir mauna-rūpā tayāḍhyam | rasa-viśeṣeṇa veṇu-vādena rasāviṣṭatvāt | mauna-mudrāḍhyam iti ca pāṭhaḥ ||10|| gopāḥ śrīdāmādayaḥ | gopyo rādhādyāḥ | gāvaḥ kapilādyās tābhir āvītam ||11||

**śrī-jīvaḥ:** ślokā mantrāḥ | vaidyutaṁ vidyud-bhavam ivāmbaraṁ yasya | jñāna-mudrāḍhyaṁ avacanenaiva provāca iti śruteḥ | jñāne yā mudrā rītir mauna-rūpā tayāḍhyam | rasa-viśeṣeṇa veṇu-vādana-rasāviṣṭatvāt | mauna-mudrāḍhyam iti ca pāṭhaḥ kvacid dṛśyata iti ||13|| gopāḥ śrīdāmādayaḥ | gopyo rādhādyāḥ | gāvaḥ kapilādyās tābhir āvītam ||14|| iti śabdo dhyāna-samāpty-arthaḥ ||15||

--o)0(o--

(12)

tasya punā rasanam iti | jala-bhūmīndu-sampāta-kāmādi-kṛṣṇāyety ekaṁ padam | govindāyeti dvitīyam | gopījaneti tṛtīyam | vallabhāyeti turīyam | svāheti pañcamam iti | pañca-padaṁ japan pañcāṅgaṁ dyāvābhūmī sūryācandramasau sāgnī tad-rūpatayā brahma sampadyate brahma sampadyata iti ||

**viśveśvaraḥ :** dvitīya-praśnottaram āha—tasya punā rasanam iti | tasya kṛṣṇākhya-brahmaṇaḥ rasanaṁ jala-bhūmīndu-sampāta-kāmādi yathā syāt tathā pañca-pada-japanam iti śeṣaḥ | jalaṁ ka-kāraḥ | bhūmiḥ lakāraḥ | ī-kāraḥ agniḥ induḥ anusvāraḥ eteṣāṁ sampāta-rūpaṁ yat kāma-bījaṁ tat ādau prathamaṁ yathā syāt tathety arthaḥ | tāny eva pañca pādāni vivṛṇoti kṛṣṇāyety ekṁ padam ity ādinā | ukta-rasanasya phalam āha—pañca-padīm iti | pañca-padīṁ japan puruṣaḥ pañcāṅgaṁ brahma nārāyaṇātmakaṁ tad-rūpatayā pañcāṅga-brahma-tādātmyena prāpnotīti sambandhaḥ | idaṁ tu sakṛj-japa-phalam | pañcāṅgāny āha—dyāv-ābhūmī tathā agninā sahitau sāgnau sūryā-candramasau | abhyāsaḥ prathamopaniṣat-samāpty-arthaḥ ||13||

**brahmopaniṣad-yogī:** dvitīya-praśnārtham āha—tasyeti | tasya kṛṣṇākhya-brahmaṇaḥ rasane pañca-pada-japanam iti | jalaṁ ka-kāraḥ | bhūmiḥ lakāraḥ | ī-kāraḥ induḥ anusvāraḥ taṁ sampāta-rūpaṁ kāma-bījaṁ klīm iti bījena sākaṁ kṛṣṇāya ity ādi pañca-padaṁ bhavati ||11||

mantra-japātmakokta-rasanasya phalam āha—pañca-padam iti | pañca-padaṁ japan mumukṣur—dyāv-ābhūmy-ādi-pañcāṅga-viśiṣṭaṁ vairāja-rūpaṁ tad-rūpatayā sampadyate || āvṛttiḥ prathamopaniṣat-samāpty-arthā ||12||

**prabodhānandaḥ:** dvitīya-praśnasyottaram āha—tasyeti | tasya rūpasya punar dhyānānantaraṁ yad-rasanam āsvādas tad eva rasanam ity arthaḥ | tenājahal-lakṣaṇayā premāpi gṛhyate | rasyaṁ punā rasanam iti kvacit pāṭhe rasyam āsvādyaṁ yat tadīyaṁ prema tad eva rasanam āsvādo’pīty arthaḥ | etad uktaṁ bhavati āsvādaḥ khalu śrī-bhagavan-mādhuryānubhavaḥ | yasmāc ca prema jāyate | tac ca bhagavat-sevābhilāṣollāsa-maya-mānasānukūlyātiśayaḥ | so’yam āsvādyamāne śrī-bhagavati svayam āsvādya-viśeṣatāṁ prāpnoti | parama-puruṣārthatvena sphūrteḥ | tad eva tasyāsvādatvaṁ kāraṇa-tādātmyāpekṣayeti ||12||

atha bhajane nirvaktavye śrī-bhagavat-sambandha-pratipatty-arthaṁ mahā-mantraṁ punar upadiśati jaleti | jalaṁ ka-kāraḥ tad-vācitvāt | bhūmir la-kāraḥ la-kāra-bījatvāt | tathā ī dīrgha-ī-kāraḥ | īr gamanaṁ kāmo vā kāmādi-kṛta-sandhitvāt | indur anusvāraḥ | tad-ākāratvāt teṣāṁ sampāto milanaṁ tena jātaṁ yat kāma-bījaṁ tad-ādikaṁ | kṛṣṇāyety eka-padam | pañcāṅgāni hṛd-ādīni tat-tat-sthāne’nya-sthānīyasya tad yathā syāt tathā japan | tasyāṁ ca pañca-padyāṁ śrī-bhagavad-ātmikā dyāvādi-pañcādhiṣṭhātṛ-devatā bhāvayan ity arthaḥ | tad-rūpatayā mantra-rūpatayā brahma sampadyate |

yad vā, tac-chabdena yac-chabdo labhyate | tataś ca yau dyāv-ābhūmī ūrdhvādhaḥ pradeśau sarvāśrayau | yau ca sāgnī sūryā-candramasau sarva-prakāśakau tad-rūpatayā tāni rūpayati prakāśayatīti | tad-rūpaṁ tattayā yat-pañcāṅgaṁ brahma tat sampadyate samyak prāpnoti | atra prathama-pada-dvayena prathama-pada-dvayasyāśrayaṇīyatāyāḥ prakāśanaṁ vyajyate | anyat trayeṇa anyatra yasya prakāśakatāyās tad vyajyata iti gamyate | tatra ca prathama-padasya sarva-śakti-prakāśaka-tan-mūla-nāmatvena sarvordhatayā dyāv āyogaḥ | dvitīyasya bhūmi-prakāśakasya na tādṛśa-vaibhavatvād bhūmyā yogaḥ | tṛtīyasya sarvato’py uddīpta-bhāvatvāt sūryeṇa yogaḥ | caturthasya tat-kānti-yogena sarvāhlādakatvāc candramasā yogaḥ | pañcamasya tatrārpaṇārtha-rūpasya nitya-sambandhād agninā yoga iti | ubhayatra pakṣe narākṛti paraṁ brahma śrī-kṛṣṇaṁ prāpnotīty arthaḥ | śrīmad-brahmaṇaś candra-dhvajasya ca tathā vakṣamāṇatvāt | āvṛttir nirdhāraṇārthā prathamopaniṣat-samāpty-arthā ||13||

**śrī-jīvaḥ :** dvitīya-praśnasyottaram āha—tasyeti | tasya rūpasya punar dhyānānantaraṁ yad-rasanam āsvādas tad eva rasanam ity arthaḥ | tenājahal-lakṣaṇayā premāpi gṛhyate | rasyaṁ punā rasanam iti kvacit pāṭhe rasyam āsvādyaṁ yat tadīyaṁ prema tad eva rasanam āsvādo’pīty arthaḥ | etad uktaṁ bhavati āsvādaḥ khalu śrī-bhagavan-mādhuryānubhavaḥ | yasmāc ca prema jāyate | tac ca bhagavaty abhilāṣollāsa-maya-mānasānukūlyātiśayaḥ | so’yam āsvādyamāne śrī-bhagavati svayam āsvādya-viśeṣatāṁ prāpnoti | parama-puruṣārthatvena sphūrteḥ | tad evam api tasyāsvādatvaṁ kāraṇa-tādātmyāpatty-apekṣayeti |

atha bhajane nirvaktavye śrī-bhagavat-sambandha-pratipatty-arthaṁ mahā-mantraṁ punar upadiśati—jaleti | jalaṁ ka-kāraḥ tad-vācitvāt | bhūmir la-kāraḥ la-kāra-bījatvāt | tathā ī dīrgha-ī-kāraḥ kṛta-sandhitvāt | indur anusvāraḥ tad-ākāratvāt | teṣāṁ sampāto milanaṁ | tena jātaṁ yat kāma-bījaṁ tad-ādi kṛṣṇāyety ekaṁ padam ity arthaḥ | pañcāṅgāni hṛdayādīni tat-tat-sthāne nyasyāni yasya tad yathā syāt tathā japan | tasyāṁ ca pañca-padyāṁ bhagavad-ātmikā dyāvādi-pañcādhiṣṭhātṛ-devatā bhāvayan ity arthaḥ | tad-rūpatayā mantra-mayatayā brahma sampadyate |

yad vā, tac-chabdena yac-chabdo labhyate | tataś ca ye dyāv-ābhūmī ūrdhvādhaḥ-pradeśau sarvāśrayau yau sāgnī sūryā-candramasau sarva-prakāśakau tad-rūpatayā tān nirūpayati prakāśayatīti | tad-rūpaṁ yat tattayā yat-pañcāṅgaṁ brahma tat sampadyate samyak prāpnoti | atra prathama-pada-dvayena prathama-pada-dvayasyāśrayaṇīyatāyāḥ prakāśanaṁ vyajyate | anya-trayeṇānya-trayasya prakāśakatāyās tad vyajyata iti gamyate | tatra ca prathama-padasya sarva-śakti-prakāśaka-tan-mūla-nāma-mayatvena sarvordhvatayā dyāv āyogaḥ | dvitīyasya bhūmi-prakāśamāna-tādṛśa-vaibhavatvād bhūmyā yogaḥ | tṛtīyasya sarvato’py uddīpta-bhāvatvāt sūryeṇa yogaḥ | caturthasya tat-kānti-yogena sarvāhlādakatvāc candramasā yogaḥ | pañcamasya tatrārpaṇārtha-rūpasya nitya-sambandhād agninā yoga iti | ubhaya-pakṣe narākṛti paraṁ-brahma-svarūpaṁ śrī-kṛṣṇaṁ prāpnotīty arthaḥ | śrīmad-brahmaṇaś candra-dhvajasya ca tathā vakṣamāṇatvāt | āvṛttiḥ prathamopaniṣat-samāpty-arthā ||16||

--o)0(o--

(13)

tad eṣa ślokaḥ |

klīm ity etad ādāv ādāya kṛṣṇāya

govindāya gopījana-vallabhāyeti |

bṛhad-bhānavyāsakṛd uccared yo’ sau

gatis tasyāsti maṁkṣu nānyā gatiḥ syāt || iti |

**viśveśvaraḥ :** ukta-rasane mantra-saṁvādam āha—tad eṣa iti | tat tatra ukte rasane eṣaḥ ślokaḥ mantraḥ vartate iti | klīm ity etad ādau ādāya uccārya | atha kṛṣṇāyeti vadet | atha govindāya iti ca punaḥ gopī-jana-vallabhāya bṛhad-bhānavyā svāhayā ity arthaḥ | iti yaḥ sakṛd eka-vāram apy uccaret tasya maṅkṣu śīghraṁ pañcāṅga-brahmātma-rūpa-gatiḥ bhavati | anyā candra-maṇḍala-rūpā gatis tasya na syāt | iti-śabdo rasana-samāpty-arthaḥ ||14||

**brahmopaniṣad-yogī** : ukta-rasane mantra-saṁvādam āha—tad eṣa śloka iti | klīm ity etad ādāv ādāya tataḥ kṛṣṇāyety-ādi-pada-catuṣṭayaṁ | svāhayety arthe bṛhad-bhānavya iti, āhatya pañcapadaṁ yaḥ sakṛd uccaret tasya maṅkṣu śīghraṁ pañcāṅga-brahma-rūpā gatiḥ bhavatīti sāmānya-phalam etat | mantroktārthānusandhāna-pūrvakaṁ japataḥ nirviśeṣa-brahma-bhāvāpattiḥ mukhya-phalam | na kadāpi anyā gatiḥ tasya syāt | iti-śabdo rasana-samāpty-arthaḥ ||13||

**prabodhānandaḥ :** atra mantra-saṁvāda-pādam āha—tad eṣa śloka iti | tad iti tasmin pūrvam ukte japa-prabhāve atyāścarye | viśeṣāvadhārye eṣa śloko bhavatīty arthaḥ ||14||

tad udāharati—klīm ity etad iti | ādau ādāya uccārya klīm ity uktvā kṛṣṇāyeti vadet | atha govindāya gopī-jana-vallabhāyeti | anantaraṁ bṛhad-bhānavyāntima-pada-rūpayā saha | bṛhad-bhānur agnis tayeyaṁ bṛhad-bhānavī | bṛhad-bhānoḥ strī svāhā tayā saha | tat-tat-pada-krameṇa yaḥ sakṛd apy uccaret tasya gatiḥ śrī-kṛṣṇākhyā śīghram eva bhavet | anyā gatir na bhaved ity arthaḥ | tasmād etad eva śrī-guroḥ śikṣaṇīyam iti bhāvaḥ | iti-śabdo mantra-samāpty-arthaḥ ||15||

**śrī-jīvaḥ:** atra mantra-saṁvādam āha—tad eṣa śloka iti | bṛhad-bhānavyāntima-pada-rūpayā saha tat-tat-padaṁ krameṇa yaḥ sakṛd uccaret | tasya gatiḥ pūrvoktā śrī-kṛṣṇākhyā maṅkṣu śīghram eva bhavet, anyā gatir na bhaved ity arthaḥ | tasmād etad eva śrī-guroḥ śikṣaṇīyam iti bhāvaḥ | iti-śabdo mantra-samāpty-arthaḥ ||17||

--o)0(o--

(14)

bhaktir asya bhajanam | tad ihāmutropādhi-nairāsyenāmuṣmin

manaḥ-kalpanam | etad eva ca naiṣkarmyam ||

**viśveśvaraḥ :** kathaṁ cāho tad-bhajanam ity asyottaraṁ vaktuṁ bhajana-śabdārtham āha bhaktir asya bhajanam iti | paryāyeṇārthāvagamāsambhavāt punar bhajanasya lakṣaṇam āha tad ihāmutreti | iha amutra upādheḥ aihika-pāralaukika-prayojanasya nairāsyena nirasanam eva nairāsyam | tena aihikāmuṣmika-phala-kāmanā-rāhityena eva amuṣmin kṛṣṇākhye brahmaṇi manasaḥ kalpanaṁ premṇā tan-mayatvaṁ tad eva bhajanam uktam ity arthaḥ | etat bhajanam eva naiṣkarmyaṁ jñānam ity arthaḥ ||15||

**brahmopaniṣad-yogī:** kim āho tad-bhajanam ity praśnottaram āha—bhaktir asyeti | dāso’haṁ so’ham iti vā ananya-bhāvāpanneyaṁ bhaktiḥ | sva-svarūpānusandhānaṁ bhaktir ity abhidhīyate iti smṛteḥ | bhajana-sādhanam āha—tad iti | evaṁ bhajanam eva naiṣkarmyaṁ jñānam ity arthaḥ ||15||

**prabodhānandaḥ :** kathaṁ vāho tad-bhajanam ity asyottaraṁ vaktuṁ bhajana-śabdasyārtham āha bhaktir asya bhajanam iti | bhakti-śabda-vācyaḥ prasiddho’rtha eva | asya śrī-kṛṣṇasya bhajanam ucyata ity arthaḥ | tad eva viśadayati tad iheti | loka-dvaya-kāmanā-nirasanena śrī-kṛṣṇe mano’rpaṇam evāsya bhajanam ity arthaḥ | mūla-mantre’pi caturthy-anta-tan-mūla-nāmāni antima-dvy-akṣara-padānvayena tasyaivārthasya sphuṭatvāt | etad artham eva mūla-mantra-darśana-pūrvakam etad darśitam iti bhāvaḥ | tad evaṁ vṛkṣa-mūla-sthānīyasya manaso’rpaṇena śākhā-sthānīya-tat-tad-indriyārpaṇasyāpi bhajanatvaṁ vivakṣitam |

nanu, anādi-janma-karma-śreṇyāṁ satyāṁ kathaṁ tasya maṅkṣu saiva gatiḥ syāt tatrāha | etad eva ca naiṣkarmyaṁ tad-dhetur ity arthaḥ | āvaśyakatākāraṇatvād abheda-nirdeśaḥ | yad vā, na ca tasmāj jñānam ity arthaḥ | niṣkarmaiva naiṣkarmyam svārthe ghañ | karma-jñānayor mithaḥ pratiyogitvāt | karmātiriktaṁ jñānam upalakṣitaṁ bhavatīti | jñānatvaṁ ca tasya mano-vṛtti-viśeṣatayāvirbhāvād iti ||16||

**śrī-jīvaḥ:** kathaṁ vāho tad-bhajanam ity asyottaraṁ vaktuṁ bhajana-śabdasyārtham āha—bhaktir asya bhajanam iti | bhakti-śabda-vācyaḥ prasiddho’rtha eva | asya śrī-kṛṣṇasya bhajanam ucyata ity arthaḥ | tad eva viśadayati—tad iheti | loka-dvaya-kāmanā-nirāsena śrī-kṛṣṇe mano’rpaṇam evāsya bhajanam ity arthaḥ | mūla-mantre’pi caturthy-ante tan-mūla-nāmāni antima-dvy-akṣara-padānvayena tasyaivārthasya sphuṭatvāt | etad artham eva mūla-mantra-darśana-pūrvakam etad darśitam iti bhāvaḥ | tad evaṁ vṛkṣa-mūla-sthānīyasya manaso’rpaṇena śākhā-sthānīya-tat-tad-indriyārpaṇasyāpi bhajanatvaṁ vivakṣitam |

nanu, anādi-janmaja-karma-śreṇyāṁ satyāṁ kathaṁ tasya maṅkṣu saiva gatiḥ syāt ? tatrāha—etad eva ca naiṣkarmyaṁ tad-dhetur ity arthaḥ | āvaśyaka-tat-kāraṇatvād abheda-nirdeśaḥ | yad vā, na ca tasmāj jñānam nāma bhinnam astīty āha—etad iti | tad-bhajanam eva ca naiṣkarmyaṁ jñānam ity arthaḥ | niṣkarmaiva naiṣkarmyam svārthe ghyañ | karma-jñānayor mithaḥ pratiyogitvāt | karmātiriktaṁ jñānam hy upalakṣitaṁ bhavatīti | jñānatvaṁ ca tasya mano-vṛtti-viśeṣatayāvirbhāvād iti ||18||

--o)0(o--

(15)

kṛṣṇaṁ taṁ viprā bahudhā yajanti

govindaṁ santaṁ bahudhā’’rādhayanti |

gopī-jana-vallabho bhuvanāni dadhre

svāhāśrito jagad aijat suretāḥ ||

**viśveśvaraḥ :** kṛṣṇaṁ tam iti | taṁ kṛṣṇam ānandātmānaṁ viprāḥ sāttvikā bahudhā dravya-yajña-pāṭha-yajña-yoga-yajñādibhiḥ yajanti | govindam iti | go-bhūmi-veda-viditaṁ santaṁ bahudhā śravaṇa-kīrtana-smaraṇa-pāda-sevanārcana-vandana-dāsya-sakhyātma-nivedanādibhiḥ | viprādayaḥ sarve’pi ārādhayanti sevayanti | tasyaiva sevyatve hetuḥ gopī-jana-vallabha iti | gopyaḥ pālana-śaktayaḥ tāsāṁ janaḥ samudāyaḥ tasya vallabhaḥ svāmī prerakaḥ san bhuvanāni ananta-koṭi-brahmāṇḍāni dadhre | upalakṣaṇam etat | apālayat pālayati pālayiṣyati ca ||16||

evaṁ pālakatvāt sevyatvam uktam | atha janakatvād api tad āha—svāhāśrita iti | svāhā māyā tad-āśritaḥ tad-adhiṣṭhātā san jagat avyakta-nāma-rūpam ejayat acālayat vyaktībhāvāyonmukham akarot sṛṣṭi-kāle | atra hetu-garbha-viśeṣaṇam āha—suretā iti | suṣṭhu śobhanaṁ cid-rūpaṁ māyāyāṁ pratibimbonmukhaṁ reto yasya saḥ suretāḥ | rūpaṁ rūpaṁ pratirūpo babhūva iti śruteḥ | mama yonir mahad brahma tasmin garbhe dadhāmy aham iti smṛteś ca ||17||

**brahmopaniṣad-yogī:** bhajanopāyam āha—kṛṣṇam iti | yaḥ sarvātmatayā prasiddhaḥ taṁ kṛṣṇaṁ vipaścito viprā bahudhā dravya-yajñādi-jñāna-yajñānte yajanti govindaṁ santaṁ bahudhā śravaṇādibhiḥ ārādhayanti mahā-maṇḍūkādi-kūrmādi-śeṣātmanā | gopī-jana-vallabho bhuvanāni dadhre | yad vā, sarvāropādhikaraṇa-viśva-virāḍotrādy-ātmanā bhuvanopalakṣitāvidyā-pada-tat-kāryānanta-koṭi-brahmāṇḍāni dadhre dhṛtavān ity arthaḥ | kiṁ ca, svāheti | svāhā-śabda-vācya-māyāśritaḥ san jagat svāvidyāpadaṁ aijat acālayat sṛṣṭi-kāle māyāyāṁ suṣṭhu reto bījaṁ yasya so’yaṁ suretāḥ | indro māyābhiḥ puru-rūpa īyate, rūpaṁ rūpaṁ pratirūpo babhūva, mama yonir mahad brahma tasmin garbhe dadhāmy aham iti śruteḥ smṛteś ca ||15||

**sanātanaḥ :** ejayati aijayat ceṣṭāṁ kārayāmāsa | gopī-jana-vallabha evety arthaḥ | sva-retāḥ svasmād udbhūtam ity arthaḥ |

**prabodhānandaḥ :** tad evaṁ mūla-mantreṇa samuditaṁ bhajanasya nirvacanaṁ darśayitvā tatraiva mantra-nāma-trayasya śakti-caturthīkasyottarottara-vaiśiṣṭyaṁ darśayitum āha—kṛṣṇaṁ taṁ viprā iti | tatra kṛṣṇam taṁ gopālaṁ śrī-yādavendra-rūpaṁ vivekena kṛṣṇatva-mātreṇāvirbhūtaṁ santaṁ viprāḥ śāstra-mārgiṇo yajanti | kvacidviprā pūjayanti ity asyā bhāve pūjana-balena ta evopatiṣṭhate | atha tam eva śrī-govindaṁ gokula-nāyakatayāvirbhūtaṁ santaṁ bahudhā śrī-gokula-vāsivad-rāga-vaicitryā ārādhayanti sevante | tadīya-rāga-rucaya iti śeṣaḥ | sa eva govindo gopī-jana-vallabha-rūpeṇāvirbhūtas tu bhuvanāni jaganty eva dadhre | anugṛhṇātīty arthaḥ | tādṛśopāsaka-sambandha-paramparayāpi tad-anugraha-prāpter nātra pūrvavad ārādhanāpekṣāpīti bhāvaḥ | tatraiva svātmārpaṇa-maya-svāhā-padenāśritāśrayamāṇaś cet kṛṣṇaḥ | tam āśrayamāno vā | janas tadā jagad api ejayat ejayati | premṇā kampādi-bhāva-vivaśaṁ karoti | yataḥ suretāḥ āvirbhūta-mahāvīryo’sāv iti | atra bījānuvādas tan-nāmāntarbhūtas tad iti vivakṣayā ||17||

**śrī-jīvaḥ:** tad evaṁ mūla-mantreṇa samuditaṁ bhajanasya nirvacanaṁ darśayitvā tatraiva mantre nāma-trayasya śakti-caturthīkasyottarottaraṁ vaiśiṣṭyaṁ darśayitum āha—kṛṣṇaṁ taṁ viprā iti | tatra kṛṣṇam taṁ gopāla-yādavendrāvivekena kṛṣṇatva-mātreṇāvirbhūtaṁ santaṁ viprāḥ śāstra-mārgiṇo yajanti pūjayanti | kvacid viprā ity asyābhāve pūjana-balena ta evopatiṣṭhante | atha tam eva govindaṁ śrī-gokula-nāyakatayāvirbhūtaṁ bahudhā śrī-gokula-vāsivad-rāga-vṛtti-vaicitryā ārādhayanti sevante | tadīya-rāga-rucaya iti śeṣaḥ | sa eva govindo gopī-jana-vallabha-rūpeṇāvirbhūtas tu bhuvanāni jaganty eva dadhre anugṛhṇātīty arthaḥ | tādṛśatvopāsaka-sambandha-paramparayāpi tad-anugraha-prāpter nātra pūrvavad ārādhanāpekṣeti bhāvaḥ | tatraiva svātmārpaṇa-maya-svāhā-padenāśrita āśrayamāṇaś cet kṛṣṇaḥ | tam āśrayamāno vā janas tadā jagad api ejayat ejayati | premṇā kampādi-bhāva-vivaśaṁ karoti | yataḥ suretāḥ āvirbhūta-mahāvīryo’sāv iti | atra vīryānuvādas tan-nāmāntarbhūtas tam eva tad iti vivakṣayā ||19||

--o)0(o--

(16)

vāyur yathaiko bhuvanaṁ[[7]](#footnote-8) praviṣṭo

janye janye pañca-rūpo babhūva

kṛṣṇas tathaiko’pi jagad-dhitārthaṁ

śabdenāsau pañca-pado vibhātīti

**viśveśvaraḥ :** bhaktānām ārādhana-saukaryāya gopāla-vidyātmaka-śabda-rūpeṇa bhagavān pañcadhā bhātīti sa-dṛṣṭāntam āha vāyur yathaika iti | yathā bhuvanaṁ brahmāṇḍaṁ praviṣṭa eka eva vāyuḥ janye janye śarīre śarīre prati-śarīraṁ pañca-rūpaḥ prāṇāpāna-vyānādi-rūpo babhūva | tathaiva eko’pi asau kṛṣṇaḥ jagad-dhitārthaṁ bhuvanaṁ praviṣṭaḥ śabdena gopāla-vidyātmakena pañca padāni yasya saḥ pañca-padaḥ vividhaṁ bhāti prakāśate iti śabdo mantra-samāpty-arthaḥ ||18||

**brahmopaniṣad-yogī :** sva-bhakta-bhajanāya bhagavān pañca-padātmanā bhavatīti sa-dṛṣṭāntam āha—vāyur iti | yathā mukhya-prāṇātmako vāyur eko’pi bhuvanam avidyā-pada-pravibhakta-brahmāṇḍa-paṭalaṁ praviṣṭaḥ san janye janye prati-śarīraṁ prāṇāpāna-bhedena pañca-rūpo babhūva | tathaivaiko’py asau kṛṣṇo jagad-dhitārthaṁ gopāla-vidyātmaka-śabdena pañca padāni yasya pañca-pado vividhaṁ bhāti prakāśate | iti śabdo mantra-parisamāpty-arthaḥ ||16||

**sanātanaḥ :** apaghanaṁ śarīram | janye janye prati-śarīram | pañca-padaḥ aṣṭādaśākṣaro’yaṁ mantraḥ |

**prabodhānandaḥ :** atha tasyaikasya tat-tat-padenāvirbhāva-vaiśiṣṭyaṁ dṛṣṭāntena spaṣṭayati vāyur iti | janye janye dehe dehe pañcabhiḥ prāṇādi-nāmabhiḥ rūpyante nirūpyante pañca-rūpa-śabdena tat-tan-nāmnā pañcābhir viśeṣaiḥ padyate jñāyate yaḥ sa ity arthaḥ | iti śabdo mantra-samāpty-arthaḥ ||18||

**śrī-jīvaḥ:** atha tasyaikasyāpi tat-tat-padenāvirbhāva-vaiśiṣṭyaṁ dṛṣṭāntena spaṣṭayati vāyur iti | janye janye dehe dehe pañcabhiḥ prāṇādi-nāmabhiḥ | rūpyante nirūpyante pañca-rūpaḥ | śabdena tat-tan-nāmnā pañcābhir viśeṣaiḥ padyate jñāyate ca yaḥ sa pañca-pada ity arthaḥ | iti śabdo mantra-samāpty-arthaḥ ||20||

(17)

te hocuḥ | upāsanam etasya paramātmano

govindasyākhilādhāriṇo brūhīti ||

**viśveśvaraḥ :** govindaṁ santaṁ bahudhārādhayantīty uktaṁ tatrārādhanātmakam upāsanaṁ pṛcchantīty āha—te hocur upāsanam etasyeti | te sanakādayaḥ ha kila etasya paramātmanaḥ śrī-kṛṣṇasya govindasya akhilādhāriṇaḥ upāsanam ārādhanaṁ brūhi kathaya ity arthaḥ ||19||

**brahmopaniṣad-yogī :** govindaṁ santaṁ bahudhārādhayantīty uktam | tat-prakāraṁ pṛcchantīty āha—ta iti ||17||

**prabodhānandaḥ :** tatra śāstraika-gamyatvāt pūjā-paripāṭīm apṛcchann ity āha--te hocur iti | paramātmanaḥ sarva-jīva-jīvana-rūpasya ataevākhilādhāriṇo’khilāśrayasyety arthaḥ ||19||

**śrī-jīvaḥ:** tatra śāstraika-gamyatvāt pūjā-paripāṭīm apṛcchann ity āha--te hocur iti | paramātmanaḥ sarva-jīva-jīvana-rūpasya ataevākhilāśrayasyety arthaḥ | ṇini-pratyayāt ||21||

--o)0(o--

(18)

tān uvāca | yat tasya pīṭhaṁ hairaṇyāṣṭa-palāśam ambujaṁ tad-antarālike ‘nalāsra-yugaṁ tadantarādy-arṇākhila-bījaṁ kṛṣṇāya nama iti bījārḍhyaṁ sa-brahmāṇam ādhāya, anaṅga-gāyatrīṁ yathāvad vyālikhya bhū-maṇḍalaṁ śūla-veṣṭitaṁ kṛtvāṅga-vāsudeva-rukmiṇy-ādi-kha-śaktīndrādi-vasudevādi-pārthādi-nidhy-āvītaṁ yajet |

sandhyāsu pratipattibhir upacārais tenāsyākhilaṁ bhavaty akhilaṁ bhavatīti ||

**viśveśvaraḥ :** tatra yantrātmakaṁ pīṭhaṁ tāvad darśayati tatrārādhanādhiṣṭhāna-bhūtaṁ pīṭha-nirūpaṇam avatārayati[[8]](#footnote-9) tān uvāceti | yat tasya pīṭhaṁ tat tān prati brahmā uvāca ity arthaḥ | sva-gṛhe kṣālitaṁ pīṭhaṁ sthāpayitvā hairaṇyāṣṭa-palāśaṁ sauvarṇāṣṭa-dalam ambujaṁ sthāpayet | gandha-pūtena candanena vā likhet ity arthaḥ | tad-antarālike tasya kamalasya antarāla-bhave pradeśe analāsra-yugaṁ trikoṇa-dvayaṁ saṁlikhed ity arthaḥ | tad-antarādyārṇeti | tasya ṣaṭ-koṇasya antarā madhye ādyārṇa-rūpam akhila-kāryasya bījaṁ kāma-bījaṁ sādhya-nāma karma-nāma ca likhed iti śeṣaḥ | tad uktaṁ sanat-kumāra-saṁhitāyām—

karṇikāyāṁ likhed vahni-puṭitaṁ maṇḍala-dvayam |

tasya madhye likhed bījaṁ sādhyākhyaṁ karma-saṁyutam || iti |

kṛṣṇāya nama iti bījādyaṁ bījena kāma-bījena ādyaṁ ṣaḍ-asraṁ sandhiṣu ṣaḍ-akṣaraṁ likhet | ṣaḍ-asraṁ sandhiṣu iti krama-dīpikokteḥ [7.27] | sa-brahmāṇam iti | pūrva-likhitaṁ karṇikā-stham anaṅga-bījaṁ sa-brahmāṇam aṣṭādaśākṣara-mantropetam ādhāya ity arthaḥ | mantra-tad-draṣṭror abhedāt mantro brahmā | tad uktaṁ saṁhitāyām—tataḥ śiṣṭair manor varṇais taṁ kāmaṁ veṣṭayet sudhīḥ iti | ṣaṭkoṇasya ṣaṭ-koṇasya pūrva-nairṛti-vāyavya-koṇeṣu śrīm iti bījaṁ likhet | āgneya-paścimeśāna-koṇeṣu hrīm iti bījaṁ likhed iti śeṣaḥ |

śriyaṁ ṣaṭ-koṇa-koṇeṣv aindra-nairṛta-vāyuṣu |

ālikhya vilikhen māyāṁ vahni-vāruṇa-śūliṣu || iti saṁhitokteḥ |

anaṅga-gāyatrīm iti | aṣṭa-dalasya sarva-jana-saṁmohana-keśareṣu anaṅga-gāyatrīṁ kāma-gāyatrīṁ yathāvat triśaḥ triśaḥ vyālikhed ity arthaḥ | kāma-devāya sarva-jana-priyāya

sarva-jana-sammohanāya jvala jvala prajvala prajvala sarva-janasya hṛdayaṁ me vaśaṁ kuru kuru svāhā ity aṣṭācatvariṁśad-akṣaraṁ mālā-mantraṁ pratidalaṁ ṣaṭ ṣaṭ akṣaraṁ krameṇa likhed ity avaboddhavyam | aṣṭa-dalasyopari vṛttaṁ kṛtvā mātṛkākṣarair veṣṭayed ity api bodhyam |

akṣaraiḥ kāma-gāyatryā veṣṭayet keśare sudhīḥ |

kāma-mālā-manor varṇair daleṣv aṣṭasu mantra-vit ||

likhed guhānanair bhaktair māntrikāṁs tad-bahir likhet || iti saṁhitokteḥ |

bhū-maṇḍalaṁ śūla-veṣṭitaṁ kṛtveti | bhū-gṛhaṁ caturasraṁ syād aṣṭa-vajra-yutaṁ mune iti saṁhitokteḥ | asyaiva dhāraṇā-yantratvāt sādhyādi-lekhanam apy ādāv asūsucat | ata eva dhāraṇā-vidhānaṁ tat-phalaṁ ca saṁhitāyām uktam |

hutvā sahasram ājyena yantre sampātapūrvakam |

mārjayitvāyutaṁ hutvā dhārayed yantram uttamam |

trailokyaiśvaryam āpnoti devair api sa pūjitaḥ || ity ādinā |

idaṁ tu kevalaṁ dhāraṇārthaṁ yadā yantra kriyate tad-abhiprāyeṇoktaṁ yadā punaḥ pūjārthaṁ yadā yantraṁ kriyate tad-abhiprāyeṇoktaṁ yadā punaḥ pūjārthaṁ yantraṁ kriyate, tadā tu pūrvaṁ

maṇḍukādi-pṛthivy-antaṁ pūjayet karṇikopari |

agny-ādi-pīṭha-pādeṣu dharmādīṁś caturo yajet ||

tāra-varṇa-prabhinnāni maṇḍalāni kramāt tataḥ |

sattvaṁ rajas tama iti yajed ātma-catuṣṭayam ||

ātmāntarātmā paramātmā jñānātmeti te kramāt |

vimalotkarṣiṇī jñānā kriyā yogeti pañcamī ||

prahvī satyā tatheśānānugrahā navamī tu tāḥ |

prāgād aṣṭasu patreṣu karṇikāyāṁ yajen mune ||

oṁ namo bhagavate viṣṇave sarva-bhūtātmane vāsudevāya sarvātma-saṁyoga-saṁyoga-padma-pīṭhātmane namaḥ iti pīṭha-mantra-mayasyopari vinyasya—

tataḥ pīṭhaṁ samabhyarcya devam āvāhya nārada |

arghyādi-dhūpa-dīpādīn upacārān prakalpayet ||

athāvaraṇa-pūjāṁ kuryāt | tatra prathamāvaraṇam āha aṅgeti | ṣaṭ-koṇasyāgneya-nairṛtya-vāyavyeśāneṣu hṛdaya-śiraḥ-śikhā-kavacāni agra-bhāge netraṁ pūrvādi-dikṣu ca asram ity aṅgāni pūjayet | dvitīyāvaraṇam āha—vāsudevādīti | pūrva-paścima-yāmyottara-daleṣu yathā-kramaṁ vāsudeva-saṅkarṣaṇa-pradyumnāniruddhān pūjayet | āgneya-nairṛtya-vāyavyeśāneṣu yathā-kramaṁ śānti-śrī-sarasvatī-ratīḥ pūjayet | tṛtīyāvaraṇam āha—rukmiṇy-ādi sva-śaktayaḥ kṛṣṇa-śaktayaḥ—

daleṣu rukmiṇī satyabhāmā jāmbavatī tathā |

nāgnajitī mitravindā kālindī ca tataḥ parā |

lakṣmaṇā ca suśīlā ca pūjyā hemāmita-prabhā || ity arthaḥ |

caturtha-pañcamādyāvaraṇam āha indrādi-vasudevādi-pārthādīti | atra vasudevādy-āvaraṇam eva caturthaṁ bodhyam | pūrva-bhāge vasudevāya pīta-varṇāya | āgneya-koṇe devakyai śyāmalāyai | dakṣiṇa-bhāge nandāya karpūra-gaurāya | nairṛtya-koṇe yaśodāyai kuṅkuma-gauryai | paścime baladevāya śaṅkha-kundendu-dhavalāya | vāyavye kalāpa-śyāmalāyai subhadrāyai | uttara-koṇe gopebhyaḥ | īśāna-koṇe gopībhyaḥ | pañcamaṁ tu pārthādy-āvaraṇam | arjuna-ṇiśaṭhoddhava-dāruka-viśvaksena-sātyaki-garuḍa-ṇārada-parvatān pūjayet | āgneya-diśi nīla-nidhaye | yāmye kundāya namaḥ | nairṛtya-koṇe makarāya | paścime ānandāya | vāyavye kacchapāya | uttare śaṅkhāya-nidhaye | īśāna-koṇe padma-nidhaye |

saptamam indrādy-āvaraṇaṁ | indrāya pīta-varṇāya pūrva-dale | agnaye rakta-varṇāya | yamāya nīlotpala-varṇāya | rakṣo’dhipataye kṛṣṇa-varṇāya | vāyave dhūmra-varṇāya | varuṇāya śukla-varṇāya | kuberāya nīla-varṇāya | īśānāya śveta-varṇāya | pūrveśānayor madhye brahmaṇe gorocanā-varṇāya | nairṛtya-paścimayor madhye śeṣanāgāya śveta-varṇāya |

pūrva-dale vajrāya pītavarṇāya | śaktaye śukla-varṇāya | daṇḍāya nīla-varṇāya | khaḍgāya śveta-varṇāya | pāśāya vidyud-varṇāya | dhvajāya rakta-varṇāya | gadāyai nīlāyai | triśūlāya śukla-varṇāya ity aṣṭamāvaraṇam |

āvītam iti | etaiḥ āvaraṇaiḥ āvītaṁ parameśvaraṁ yajet pūjayet |

sandhyāsu trikāla-sandhyāsu pratipattibhiḥ dhyānaiḥ upacāraiḥ ṣoḍaśopacārādi-mahārājopacāraiḥ pūjayed ity arthaḥ | teneti | tena ārādhanena asya ārādhakasya akhilaṁ puruṣārtha-catuṣṭayaṁ bhavati | abhyāso dvitīyopaniṣat-samāpty-arthaḥ ||

**brahmopaniṣad-yogī :** evaṁ nāradādi-munibhiḥ pṛṣṭaḥ tat-pūjādi-pīṭhaṁ prakaṭayati—tān uvāceti | tān prati brahmā uvāca | kim iti? yat tasya gṛhe kṣālitaṁ pīṭhaṁ sthāpayitvā hairaṇyāṣṭa-palāśaṁ sauvarṇāṣṭa-dalam ambujaṁ sthāpayet | sugandha-candanena likhet | tad-antarālike tasya kamalasyāntarālike antarāla-pradeśe analāsra-yugaṁ trikoṇa-dvayaṁ sampuṭitaṁ ṣaṭ-koṇaṁ likhed ity arthaḥ | tad-antarālādy-arṇeti tasya ṣaṭ-koṇasya antarāle madhye kāma-bījaṁ sādhaka-nāma ca likhed iti śeṣaḥ | tad uktaṁ sanat-kumāra-saṁhitāyām—

karṇikāyāṁ likhed vahniṁ puṭitaṁ maṅgala-dvayam |

tan-madhye vilikhed bījaṁ sādhyākhyaṁ karma-saṁyutam || iti |

kṛṣṇāya nama iti bījena kāma-bījena cāḍhyaṁ ṣaḍ-asra-sandhiṣu ṣaḍ-akṣaraṁ likhet | ṣaḍ-asra-sandhiṣu iti krama-dīpikokteḥ [7.27] | sa-brahmāṇam iti | pūrva-likhita-karṇikā-stham anaṅga-bījaṁ sa-brahmāṇam ṣaṭ-koṇasya pūrva-nairṛtya-vāyavya-koṇeṣu śrīm iti bījaṁ aṣṭādaśākṣara-mantropetam ādāyety arthaḥ | mantra-draṣṭror abhedāt mantro brahmā | tad uktaṁ saṁhitāyām—tataḥ śiṣṭārṇaiḥ sakāmaṁ veṣṭayet vidhir iti ṣaṭ-koṇasya pūrva-nairṛtya-vāyavya-koṇeṣu śrīm iti bījaṁ likhet āgneya-paścimeśāna-koṇeṣu hrīṁ iti bījaṁ likhed iti śeṣaḥ |

śriyaṁ ṣaṭ-koṇa-koṇeṣv aindra-nairṛta-vāyuṣu |

ālikhya vilikhen māyāṁ vahni-vāruṇa-śūliṣu || iti saṁhitokteḥ |

anaṅga-gāyatrīm iti | aṣṭa-dala-kesareṣu dalaṁ prati varṇa-trayaṁ vilikhet | anaṅga-gāyatrī tu—kāma-devāya vidmahe puṣpa-bāṇāya dhīmahi tan no’naṅgaḥ pracodayāt iti | punas tatraivāṣṭa-daleṣu aṣṭācatvāriṁśad-akṣaraṁ kāma-mālā-mantraṁ prati-dalaṁ ṣaṭ-ṣaḍ-akṣaraṁ krameṇa vilikhet | namaḥ kāma-devāya sarva-jana-priyāya sarva-jana-sammohanāya jvala jvala prajvala prajvala sarva-janasya hṛdayaṁ me vaśaṁ kuru svāhā iti | aṣṭa-dalasyopari vṛttaṁ kṛtvā mātṛkākṣarair veṣṭayet | tathā ca saṁhitāyām—

akṣaraiḥ kāma-gāyatryā veṣṭayet keśare sudhīḥ |

kāma-mālā-manor varṇair daleṣv aṣṭasu mantra-vit ||

likhed guhānanair bhaktair māntrikāṁs tad-bahir likhet || iti |

ābhū-maṇḍalaṁ śūla-veṣṭitaṁ kṛtveti | bhū-gṛhaṁ caturasraṁ syād aṣṭa-vajra-yutaṁ mune iti saṁhitokteḥ | asyaiva dhāraṇā-yantratvāt sādhyādi-lekhanam apy ādāv asūcayat | ata eva dhāraṇā-vidhānaṁ tat-phalaṁ ca saṁhitāyām uktam |

hutvā sahasram ājyena yantre sampāta-pūrvakam |

mārjayitvāyutaṁ japtvā dhārayed yantram uttamam |

trailokyaiśvaryam āpnoti devair api supūjitaḥ || ity ādinā |

yadā tu pūjārthaṁ yantraṁ kriyate tadā tu pūrvaṁ maṇḍapādi-pṛthivy-antaṁ pūjayet | karṇikopari—

agny-ādi-pīṭha-pādeṣu dharmādīṁś caturo yajet ||

tāra-varṇa-prabhinnāni maṇḍalāni kramāt tataḥ |

sattvaṁ rajas tama iti yajed ātma-catuṣṭayam ||

ātmāntarātmā paramātmā jñānātmeti te kramāt |

vimalotkarṣiṇī jñāna-kriyā-yogeti pañcamī ||

prahvī satyā tatheśānānugrahā navamī smṛtā |

prāg-ādy-aṣṭasu patreṣu karṇikāyāṁ yajen mune ||

oṁ namo bhagavate viṣṇave sarva-bhūtātmane vāsudevāya sarvātma-saṁyoga-pīṭhātmane namaḥ iti pīṭha-mantraṁ padmasyopari vinyasya—

tataḥ pīṭhaṁ samabhyarcya devam āvāhya nārada |

arghyādi-dhūpa-dīpādīn upacārān prakalpayet || iti |

athāvaraṇa-pūjāṁ kuryāt | tatra prathamāvṛttis tu—agnīśāsura-vāyavya-puraḥ-pṛṣṭheṣu klīṁ hṛdayāya nama ity ādi-ṣaḍ-aṅgāni pūjayet | evam aṅgāvaraṇaṁ sampūjya dvitīyāvaraṇaṁ sampūjayet | aṣṭa-patreṣu pūrvādi-catur-dikṣu vāsudeva-saṅkarṣaṇa-pradyumnāniruddhān pūjayet | āgneyādi-caturdikṣu śānti-śrī-sarasvatī-ratīḥ pūjayet | tṛtīyāvṛttis tu aṣṭa-dale pūrvādi-krameṇa rukmiṇy-ādi-sva-śaktīḥ pūjayet | rukmiṇī satyabhāmā jāmbavatī nāgnajitī mitravindā kālindī lakṣmaṇā suśīlā ceti śrī-kṛṣṇa-śaktayaḥ | caturtha-pañcamādy-āvaraṇam āha indrādi-vasudevādi-pārthādīti | atra vasudevādy-āvaraṇam eva caturthaṁ bodhyam | pūrva-dale oṁ pīta-varṇāya vasudevāya namaḥ | āgneya-dale yaśodāyai kanakābhāyai | dakṣiṇa-dale nandāya karpūra-gaura-varṇāya | nairṛtya-dale rādhāyai kuṅkuma-gaura-varṇāyai | paścima-dale baladevāya śaṅkha-kunda-dhavalāya | vāyavya-dale kalāpa-śyāmāyai subhadrāyai | uttara-dale gopebhyaḥ | īśāna-dale gopībhyaḥ | pañcama-pārthādy-āvṛttis tu arjuna-ṇiśaṭhoddhava-dāruka-viśvaksena-sātyaki-garuḍa-ṇārada-parvatān pūjayet | ṣaṣṭha-nidhy-ādy-āvṛttis tu—pūrvādi-krameṇa indra-nidhaye, nīla-nidhaye, mukunda-nidhaye, makara-nidhaye, paścime ananta-nidhaye kacchapa-nidhaye vidyā-nidhaye, īśāne padma-paramānanda-mokṣa-nidhaye namaḥ |

saptamendrāvṛtis tu—pūrvādi-krameṇa indrādy-aṣṭa-dik-pālebhyo namaḥ | pūrveśāna-madhye brahmaṇe, nirṛti-paścima-madhye ādi-śeṣāya | aṣṭama-vajrādy-āvṛtis tu--pūrvādi-krameṇa vajrādy-āyudhebhyaḥ | etair aṅgāvaraṇādi-vajrāvaraṇāntaiḥ āvītaṁ bhagavantaṁ yajet |

evaṁ devaṁ tri-sandhyāsu ṣoḍaśopacāraiḥ pūjayet | tena ārādhanena asya puruṣārtha-catuṣṭayaṁ akhilaṁ bhavati | āvṛttir dvitīyopaniṣat-samāpty-arthā ||18||

**prabodhānanda-jīvayoḥ[[9]](#footnote-10) :** tatra yantrātmakaṁ pīṭhaṁ tāvad darśayati tān uvāceti | yat tasya pīṭhaṁ tat tān prati brahmā uvācety arthaḥ | tad idaṁ paṭala-prāya-likhanena vyākhyāyate | sva-gṛhe kṣālitaṁ pīṭhaṁ sthāpayitvā hairaṇyāṣṭa-palāśaṁ sauvarṇāṣṭa-dalam ambujaṁ sthāpayet | gandha-pūtena candanena vā likhet | tad-antarālike tasya kamalasyāntarāla-bhava-pradeśe analāsra-yugaṁ trikoṇa-dvayaṁ sampuṭitaṁ likhed ity arthaḥ | tasya ṣaṭ-koṇasyāntarā madhye ādyārṇa-rūpam akhilasya sva-kāryasya bījaṁ kāma-bījaṁ sādhyaṁ nāma karma ca likhed iti śeṣaḥ | tad uktaṁ sanat-kumāra-saṁhitāyām—

karṇikāyāṁ likhed vahni-puṭitaṁ maṇḍala-dvayam |

tasya madhye likhed bījaṁ sādhyākhyaṁ karma-saṁyutam || iti |

kṛṣṇāya nama iti bījenāḍhyam iti ṣaṭsu sandhiṣu ṣaḍ-akṣaraṁ likhed ity arthaḥ | ṣaṭ-sandhiṣu iti krama-dīpikokteḥ [7.27] | sa-brahmāṇam iti pūrva-likhita-karṇikā-stham anaṅga-bījaṁ sa-brahmāṇam aṣṭādaśākṣara-mantropetam ādhāyety arthaḥ | mantra-tad-draṣṭror abhedān mantro brahmā, mantra-devatayor abhedāt | para-brahma-rūpa iti vā | tad uktaṁ tasyām eva saṁhitāyām—tataḥ śiṣṭair manor varṇais taṁ kāmaṁ veṣṭayet sudhīḥ iti | ṣaṭkoṇasya ṣaṭ-koṇasya pūrva-nairṛtya-vāyavya-koṇeṣu śrīṁ bījaṁ likhet | āgneya-paścimeśāna-koṇeṣu hrīṁ bījaṁ likhet | tad uktaṁ tasyām eva—

śriyaṁ ṣaṭ-koṇa-koṇeṣv aindra-nairṛta-vāyuṣu |

ālikhya vilikhen māyāṁ vahni-vāruṇa-śūliṣu || iti saṁhitokteḥ |

anaṅga-gāyatrīm iti | aṣṭa-dalasya keśareṣu anaṅga-gāyatrīṁ yathāvat triśas triśo vilikhet | kāma-devāya vidmahe iti kāma-gāyatrīṁ tad-aṣṭa-daleṣv iti | namaḥ sarva-jana-priyāya

sarva-jana-sammohanāya jvala jvala prajvala prajvala sarva-janasya hṛdayaṁ mama vaśīkuru vaśīkuru svāhā ity aṣṭacatvariṁśad-akṣaraṁ mālā-mantraṁ pratidalaṁ ṣaṭ-ṣaḍ-akṣaraṁ krameṇālikhed ity eva boddhavyam | aṣṭa-dalasyopari vṛttaṁ kṛtvā mātṛkākṣarair veṣṭayed ity api boddhavyam | tad uktaṁ tasyām eva—

akṣaraiḥ kāma-gāyatryā veṣṭayet keśare sudhīḥ |

kāma-mālā-manor varṇair daleṣv aṣṭasu mantra-vit ||

likhed guhānanair bhaktair māntrikāṁs tad-bahir likhet || iti |

atra guhasyānanaiḥ ṣaḍbhir ity arthaḥ | bhaktair vibhaktair varṇair ity arthaḥ |

bhū-maṇḍalaṁ śūla-veṣṭitaṁ kṛtveti | bhū-gṛhaṁ caturasraṁ syād aṣṭa-vajra-yutaṁ mune iti tat-saṁhitokteḥ | asyaiva dhāraṇa-yantratvāt sādhyādi-likhanam apy ādāv asūsucat | ata eva dhāraṇa-vidhānaṁ tat-phalaṁ ca tasyām evoktam |

hutvā sahasram ājyena yantre sampāta-pūrvakam |

mārjayitvāyutaṁ hutvā dhārayed yantram uttamam |

trailokyaiśvaryam āpnoti devair api supūjitaḥ || ity ādinā |

yadā pūjārthaṁ yantraṁ kriyate, tadā tūktaṁ tasyām eva—

maṇḍukādi-pṛthivy-antaṁ pūjayet karṇikopari |

agny-ādi-pīṭha-pādeṣu dharmādīṁś caturo yajet ||

tāra-varṇa-prabhinnāni maṇḍalāni kramāt tataḥ |

sattvaṁ rajas tama iti yajed ātma-catuṣṭayam ||

ātmāntarātmā paramātmā jñānātmeti catuḥ-kramāt |

vimalotkarṣiṇī jñānā kriyā yogeti pañcamī ||

prahvī satyā tatheśānānugrahā navamī tu tāḥ |

prāgādy aṣṭasu patreṣu karṇikāyāṁ yajen muniḥ ||

oṁ namo bhagavate viṣṇave sarva-bhūtātmane vāsudevāya sarvātma-saṁyoga-yaugapadya-pīṭhātmane namaḥ iti padmopari-vinyastypīṭha-mantramayasyopari vinyasyokta-saṁhitānusāreṇa |

sa-brahmāṇaṁ oṁkāra-sahitaṁ yad vā tān uvāca hairaṇya ity anvayaḥ | tasya kṛṣṇasya yat pīṭhaṁ yatrābāhyopāsya tad u hovācety arthaḥ | kvacid dhairaṇyam aṣṭeti pāṭho’sti | tatra jyotirmayam ambujam ity arthaḥ | udyad-virocana ity ukteḥ | hairaṇyam ity anena pītatva-prāpteḥ | pītāruṇayor īṣad-bhedāj jyotir mayatva-mātrokteḥ | aṣṭau palāśāni patrāṇi yasya | tad-antarālikaṁ tasya padmasya madhye antarāle karṇikāyāṁ vartamānam | analasyāgner yad astraṁ trikoṇa-rūpa-maṇḍalaṁ tad-dvayaṁ tan-madhye ādyam akṣaraṁ bīja-rūpaṁ likhet | khilais tan-mātra-nyūnair itara-mantrākṣarair vītam |

yad vā, klīṁ bījam ādau yasya tat kṛṣṇāya namaḥ iti savisarga-pañcākṣarm ādhāya asra-sandhiṣu śrī hrīṁ ramāṁ bhuvaneśāṁ likhet | amā śrīr na mīyate paricchidyate iti amā | sa-brahmaṇam iti | brama śrī-kṛṣṇa evāṣṭa-daśākṣara-rūpaṁ vilikhya athānaṅgasya kāma-devasya manur mālā-mantras tat-sahitāṁ kāma-gāyatrīṁ cādhāya dalāṣṭake yathāvad vyāpayya | sa brahmā uvāceti | vyavahitānvayo vā sa-brahmāṇaṁ sa-praṇava-sarasvatīṁ mātṛkāṁ dala-bāhye veṣṭayitvā bhū-maṇḍalaṁ yathāvat śūla-veṣṭitaṁ kṛtvā | bhū-maṇḍalasya karaṇam | tatra śrīṁ-hrīṁ-bījayor janam eva |[[10]](#footnote-11)

tataḥ pīṭhaṁ samabhyarcya devam āvāhya nārada |

arghyādi-dhūpa-dīpādīn upacārān prakalpayet || iti jñeyam |

athāvaraṇa-pūjām | tatra prathamāvaraṇam āha aṅgam iti | ṣaṭ-koṇasyāgneya-nairṛtya-vāyavyeśāneṣu hṛdaya-śiraḥ-śikhā-kavacāni | agra-bhāge netraṁ pūrvādi-dikṣu cāsram ity aṅgāni pūjayet |

dvitīyāvaraṇam āha—vāsudevādīti | pūrva-paścima-yāmyottara-daleṣu yathā-kramaṁ vāsudeva-saṅkarṣaṇa-pradyumnāniruddhān pūjayet | āgneya-nairṛtya-vāyavyeśāneṣu yathā-kramaṁ śānti-śrī-sarasvatī-ratīḥ pūjayet |

tṛtīyāvaraṇam āha—yā rukmiṇy-ādyāḥ sva-śaktayaḥ kṛṣṇa-śaktayo daleṣu—

rukmiṇī satyabhāmā ca jāmbavaty aparā tathā |

nāgnajitī mitravindā kālindī ca tataḥ parā |

lakṣmaṇā ca suśīlā ca pūjyā etā śubha-pradā || ity prasiddhās tāḥ pūjayet |

caturtha-pañcamādy-āvaraṇam āha indrādīti | atra vasudevādy-āvaraṇam eva caturthaṁ jñeyam | pūrva-bhāge vasudevāya pīta-varṇāya | agni-koṇe devakyai śyāmalāyai | dakṣiṇa-bhāge nandāya karpūra-gaurāya | nairṛtya-koṇe yaśodāyai kuṅkuma-gauryai | paścime baladevāya śaṅkha-kundendu-dhavalāya | vāyavye kalāyai śyāmalāyai subhadrāyai | uttara-koṇe gopebhyaḥ | īśāna-koṇe gopībhyaḥ |

śrī-devakī-yaśodayor varṇa-vibhāgo’yaṁ sanat-kumāra-saṁhitānusāreṇa asyās tāpanyāṣṭīkākāra-viśeṣeṇa viśveśvara-bhaṭṭena likhitaḥ | yathoktaṁ gautamīya-tantre ca—

devakī śyāma-subhagā sarvābharaṇa-śobhanā |

yaśodā hema-saṅkāśāsita-vastra-yugāvṛtā ||

tad evam eva śāradā-tilaka-kāra-kṛtā mādhava-bhaṭṭena krama-dīpikāṁ vyācakṣaṇena kramam api tyaktvā vyākhyāte | mātarau yaśodā-devakyau, kīdṛśyau aruṇa-śyāmale iti | ataś cātra kuṅkuma-gauratā-mayī jñeyā | kecit tu krama-dīpikā-kramānusāreṇa varṇa-viparyayaṁ manyante kintu bhavet tad apy upāsakānubhava-prāmāṇyeneti | prastutam anusarāmaḥ |

pañcamaṁ tu pārthādy-āvaraṇam | arjuna-ṇiśaṭhoddhava-dāruka-viṣvaksena-sātyaki-garuḍa-ṇārada-parvatā iti krameṇa ṣaṣṭhaṁ nidhy-āvaraṇaṁ pūrvasmin indra-nidhaye | āgneye nīla-nidhaye | yāmye kundāya namaḥ | nairṛtya-koṇe makarāya | paścime’naṅgāya | vāyavye kacchapāya | uttare śaṅkhāya | īśāna-koṇe padma-nidhaye |

saptamam indrādy-āvaraṇaṁ | indrāya pīta-varṇāya pūrva-dale | agnaye rakta-varṇāya | yamāya nīlotpala-varṇāya | rakṣo’dhipataye kāla-varṇāya | vāyave dhūmra-varṇāya | varuṇāya śukla-varṇāya | kuberāya nīla-varṇāya | īśānāya śveta-varṇāya | pūrveśānayor madhye brahmaṇe palāśa-kusumākārāya | nairṛtya-paścimayor madhye śeṣanāgāya śveta-varṇāya |

pūrva-dale evaṁ vajrāya pīta-varṇāya | śaktaye śukla-varṇāya | daṇḍāya nīla-varṇāya | śaṅkhāya śveta-varṇāya | pāśāya vidyud-varṇāya | dhvajāya rakta-varṇāya | gadāyai nīlāyai | triśūlāya śubhrāya ity aṣṭamāvaraṇam iti ||20||

sandhyāsu trikāla-sandhyāsu pratipattibhir dhyānaiḥ | upacāraiḥ ṣoḍaśopacārādi-mahārājopacāraiḥ pūjayed ity arthaḥ | tenārādhanena asyārādhakasya akhilaṁ puruṣārtha-catuṣṭayaṁ bhavati |

**prabodhānanda only:** trikāla-sambandhi-dhyāna-pūje cātrokte pratipattibhir upacārair iti pāṭhe buddhyā sampāditair ity arthaḥ | yad vā pratipattibhir dhyānais tad-darśanādi-cittanair bāhyaiś copacāraiḥ pratipadyante śrī-kṛṣṇaṁ prāpnuvanti , ye upacārāḥ pratipattibhir vinā tan-mayaiḥ sveṣṭa-prema-rasamaya-yatnena cintitair ity arthaḥ | pratipattir jñānaṁ tad-rūpair iti vā | tena yajanenāsya sādhakasya akhilaṁ śrī-kṛṣṇe mahā-prema-lakṣaṇā bhaktiḥ sarvottamam aśeṣa-vāñchitaṁ bhavati | akāmitam api kṛṣṇārcana-prabhāveṇa sampadyate | anyad alpaṁ vāñchitam api vāñchātītam atidurlabham api svayam eva bhavatīty arthaḥ | dviruktir niścayārthaḥ | abhyāso dvitīyopaniṣat-samāpty-artho vā |

akhilaṁ phalaṁ tat-prema-paryantaḥ sarva eva puruṣārthas tad-vāsanānusāreṇa bhavatīti | atipattibhir iti pāṭhe atikramya pattiḥ prāptir yeṣāṁ taiḥ dvipāntarodbhavair atyanta-durlabhair ity arthaḥ | yad vā, atiśayena pattiḥ prāptir yasyeti | sulabhaiḥ patra-puṣpādibhir ity arthaḥ | mati-pattibhir iti | mānasa-pūjāyāṁ sulabhaiva sarvam | mānasair nānopahāraiḥ sarvartau samasta-phala-puṣpādi-sampat sadaiva bhavatīti manomayī arcāpi śreṣṭhā eva | mano-naiścalye sati svata eva bhavatīti ||21||

**jīva only:** sandhyāsu trikāla-sandhyāsu pratipattibhir dhyānaiḥ | upacāraiḥ pañcopacārādi-mahārājopacārāntaiḥ pūjayed ity arthaḥ | tenārādhanenāsyārādhakasyākhilaṁ puruṣārtha-catuṣṭayaṁ bhavati | abhyāso dvitīyopaniṣat-samāpty-arthaḥ |

atra yat tasyety ādiṣu pāṭha-bhedaṁ vyākhyā-bhedaṁ ca kecit kurvanti | yathā tasya padmayāntarāle karṇikāyāṁ vartamānam analāsraṁ tiryag-ūrdhva-bhāvena trikoṇaṁ, tad-antas tan-madhye’ṣṭādaśākṣarasyādy-ārṇaṁ prathamākṣaraṁ kāma-bījaṁ yat tenākhilair mantrair nyūnair itara-mantrākṣarair vītaṁ veṣṭitaṁ yathā syāt tathā kṛṣṇāya nama iti bījāḍhyaṁ ṣaḍ-akṣaram ādhāya sa-brahmāṇaṁ brahmaṇā praṇavena saha vartamānām agāma-gīyamānām ajapā-gāyatrīm ādhāya anaṅga-manuṁ kāma-bījena saha gāyatrīṁ kāma-gāyatrīṁ yathāvat vyāpayya sarvato veṣṭayitvā bhūmaṇḍalaṁ tad-bahir-maṇḍalaṁ śūla-veṣṭitaṁ dikṣu vidikṣu ca śūlena vyāptaṁ kṛtvā aṅgais tad-aṁśa-bhūtair vāsudeva-saṅkarṣaṇādibhiḥ rukmiṇy-ādibhiś ca sva-śaktibhir indrādibhiś ca vasudevādibhiś ca pārthādibhiś ca nidhibhiś cāvītam āvṛtaṁ pūjayet | sandhyāsu sandhyāsu trisandhyam ity arthaḥ | atipattibhir iti—atikramya pattiḥ prāptir yeṣāṁ tair durlabhair ity arthaḥ | yad vā, atiśayena pattiḥ prāptir yeṣām iti sulabhaiḥ patra-puṣpādibhir apīty artha iti ||22||

--o)0(o--

(19)

tad iha ślokā bhavanti—

eko vaśī sarvagaḥ kṛṣṇa īḍya

eko’pi san bahudhā yo vibhāti |

taṁ pīṭhagaṁ ye’nuyajanti dhīrās

teṣāṁ sukhaṁ śāśvataṁ netareṣām ||

**viśveśvaraḥ :** uktopāsane mantra-sammatim āha—tad iheti | tat tasmin dṛṣṭe iha uktopāsane ślokā mantrā api bhavanti vartante | eko vaśī sarvaga iti | ekaḥ sajātīya-vijātīya-svagata-bheda-rahitaḥ | ata eva vaśe sarvam asyāstīti vaśī | sarvagaḥ sarvatra deśataḥ kālataḥ vastutaś cāparicchinnaḥ | kṛṣṇaḥ ānanda ata eva īdyaḥ brahmādīnām api stutyaḥ | pūrvoktaḥ eko’pi san yaḥ kṛṣṇaḥ jagat-pālanāya bahudhā pañca-rūpaḥ vibhāti vividhaṁ prakāśate vāyur iva prāṇādi-bhedaiḥ | taṁ pīṭha-stham iti | taṁ pañca-padātmakaṁ prāg uktaṁ pīṭhastham anu lakṣīkṛtya ye dhīrāḥ ekāgra-cittāḥ bhajanti teṣām eva śāśvataṁ nityānandātmakaṁ sukhaṁ na tu itareṣāṁ tad-bhakti-rahitānām | acakṣuṣmatām iva rūpa-darśanam ||21||

**brahmopaniṣad-yogī :** uktopāsanānukūla-mantrā api bhavantīty āha--tad iha ślokā bhavantīti ||19|| yasya vaśe nikhilaṁ vartate sa vaśī | śiṣṭaṁ kaṭha-vallyāṁ vyākhyātam ||20||

**prabodhānandaḥ :** tat tasmin tat-tat-sādhaka-bhūte etan-mantropāsana-phale iha mayāpi samyag-anubhūyamāne sa-viśeṣa-tan-nirūpikā ślokā bhavanti | nityaṁ santy eva | na tu mayā ucyate | api tu aham eva śloka-rūpā ity arthaḥ | uktopāsane mantra-saṁmatim āha tad iheti ||22||

tatra śrī-kṛṣṇa-māyākhilān saukhya-jātān pracyāvayed api adāsya-saukhyatvāt | śrī-kṛṣṇa-dattāṁ tv akhilāṁ sukha-rddhiṁ kālo’pi na cyāvayituṁ samartha ity āha—eka iti | ekaḥ

svayaṁ-bhagavattvenāsamordhvatvāt | yathoktaṁ śrī-bhāgavate svayaṁ tv asāmyātiśayas try-adhīśaḥ [BhP 3.2.21] iti | ato vaśī sarva-vaśayitā | yataḥ sarvagaḥ sarva-vyāpakaḥ | sa ca kṛṣṇaḥ kṛṣṇas tu bhagavān svayam [BhP 1.3.28] ity ādiṣu yaḥ prasiddhaḥ sa eva | ataḥ sa eveḍyaḥ sarva-stutyaḥ | nanu, śrī-kṛṣṇa-rūpeṇāpi bahava āvirbhāvā dṛśyante, katham ekatvam ? tatrāha—eko’pi sann iti | acintya-śaktitvāt | tathoktaṁ tatraiva—

citraṁ bataitad ekena vapuṣā yugapat pṛthak |

gṛheṣu dvy-aṣṭa-sāhasraṁ striya eka udāvahat || [BhP 10.69.2] iti |

dhīrāḥ śukādivad vivekinaḥ | teṣāṁ śāśvataṁ yat sukhaṁ tat sukham itareṣām | anyeṣāṁ mahā-nārāyaṇādy-upāsakānām api nety arthaḥ | tathoktaṁ tatraiva—

yan martya-līlaupāyikaṁ sva-yoga-

māyā-balaṁ darśayitā gṛhītam |

vismāpanaṁ svasya ca saubhaga-rddheḥ

paraṁ padaṁ bhūṣaṇaṁ bhūṣaṇāṅgam || [BhP 3.2.22] iti ||23||

**śrī-jīvaḥ:** uktopāsane mantra-sammatim āha—tad iheti | ekaḥ svayaṁ-bhagavattvena asamordhvatvāt | yathoktaṁ śrī-bhāgavate svayaṁ tv asāmyātiśayas try-adhīśaḥ [BhP 3.2.21] iti | ato vaśī sarva-vaśayitā | yataḥ sarvagaḥ sarva-vyāpakaḥ | sa ca kṛṣṇaḥ kṛṣṇas tu bhagavān svayam [BhP 1.3.28] ity ādiṣu prasiddho yaḥ sa eva | ataḥ sa eveḍyaḥ sarva-stutyaḥ | nanu, śrī-kṛṣṇa-rūpeṇāpi bahava āvirbhāvā dṛśyante, katham ekatvam ? tatrāha—eko’pi sann iti | acintya-śaktitvāt | yathoktaṁ tatraiva—

citraṁ bataitad ekena vapuṣā yugapat pṛthak |

gṛheṣu dvy-aṣṭa-sāhasraṁ striya eka udāvahat || [BhP 10.69.2] iti |

dhīrāḥ—śrī-śukādivad-vivekinaḥ | teṣāṁ śāśvataṁ yat sukhaṁ tat sukham itareṣām anyeṣāṁ mahā-nārāyaṇādy-upāsakānām api nety arthaḥ | tathoktaṁ tatraiva—

yan martya-līlaupāyikaṁ sva-yoga-

māyā-balaṁ darśayitā gṛhītam |

vismāpanaṁ svasya ca saubhaga-rddheḥ

paraṁ padaṁ bhūṣaṇaṁ bhūṣaṇāṅgam || [BhP 3.2.22] iti ||23||

--o)0(o--

(20)

nityo nityānāṁ cetanaś cetanānām

eko bahūnāṁ yo vidadhāti kāmān |

taṁ pīṭhagaṁ ye’nubhajanti dhīrās

teṣāṁ siddhiḥ śāśvatī netareṣām ||

**viśveśvaraḥ :** mantrāntaram āha nityo nityānām iti | nityānām iva madhye yo yo vastu-gatyā nityaḥ tathā cetanānām iva buddhy-ādīnāṁ madhye vastutaḥ cetanaḥ tathā yaḥ ekaḥ san pañca-pada-rūpeṇa bahūnāṁ kāmān vidadhāti | pīṭhagaṁ ye anubhajanti dhīrāḥ teṣāṁ siddhiḥ śāśvatī anapāyinī na tu itareṣāṁ iti pūrvavat ||22||

**brahmopaniṣad-yogī :** pūrvavan mantrāntaram āha nityo nityānām iti | nityānām iva madhye yo yo vastu-gatyā nityaḥ tathā cetanānām iva buddhy-ādīnāṁ madhye vastutaḥ cetanaḥ tathā yaḥ ekaḥ san pañca-pada-rūpeṇa bahūnāṁ kāmān vidadhāti | pīṭhagaṁ ye anubhajanti dhīrāḥ teṣāṁ siddhiḥ śāśvatī anapāyinī na tu itareṣāṁ iti pūrvavat ||21||

**prabodhānandaḥ :** dvitīya-ślokena pūrvoktaṁ suṣṭhu nirūpayann anyad apy āha--nityo nityānām ity ādi | tan-nityatvenaivānyeṣāṁ nityatvam ity arthaḥ | evaṁ cetayitṝṇāṁ jīvānāṁ cetayitṛtvam api | tad uktaṁ tatraiva--

sarveṣām eva vastūnāṁ bhāvārtho bhavati sthitaḥ |

tasyāpi bhagavān kṛṣṇaḥ kim atad-vastu rūpyatām || [BhP 10.14.57] iti |

ataḥ kṛṣṇaḥ nityā ye kecana padārthās teṣāṁ madhye parama-nityāḥ |

nanv anuktā evopāsakās tatheti teṣāṁ saṅkīrṇatvaṁ syāt ? tatrāha—eko bahūnām iti | eka eva phala-dātā bahūnāṁ kāma-niṣṭhān vidadhāti karoti | yo yat kiṁcana kāmaṁ karoti sa tat-kāmitaṁ tena tuṣṭāt śrī-kṛṣṇād eva labhate | eko’pi sann iti | tad eva kāmān tat-prema-mayān teṣāṁ yā śāśvatī siddhiḥ syāt, sā tv itareṣāṁ neti pūrvavat | tathā ca vyākhyātaṁ viśveśvara-bhaṭṭaiḥ-- ye dhīrā ekāgra-cittā bhajanti teṣām eva śāśvatī nityānandātmikā siddhir iyaṁ, na tv itareṣāṁ tad-bhakti-rahitānām, acakṣuṣmatām iva rūpa-darśanam iti ||24||

**śrī-jīvaḥ:** evaṁ nityo nityānām ity ādi | tan-nityatvenaivānyeṣāṁ nityatvam ity arthaḥ | evaṁ cetayitṝṇāṁ jīvānāṁ cetayitṛtvam api | tad uktaṁ tatraiva--

sarveṣām eva vastūnāṁ bhāvārtho bhavati sthitaḥ |

tasyāpi bhagavān kṛṣṇaḥ kim atad-vastu rūpyatām || [BhP 10.14.57] iti |

nanv anantā evopāsakās tasyeti teṣāṁ saṅkīrṇatvaṁ syāt ? tatrāha—eko bahūnām iti | eko’pi sann itivad eva kāmān tat-prema-mayān teṣāṁ yā śāśvatī siddhiḥ syāt, tv itareṣāṁ neti pūrvavat | tathā ca vyākhyātaṁ viśveśvara-bhaṭṭaiḥ-- ye dhīrāḥ ekāgra-cittāḥ bhajanti teṣām eva śāśvatī nityānandātmikā siddhir iyaṁ, na tv itareṣāṁ tad-bhakti-rahitānām | acakṣuṣmatām iva rūpa-darśanam iti ||24||

--o)0(o--

(21)

etad dhi viṣṇoḥ paramaṁ padaṁ ye

nityodyuktāḥ saṁyajante na kāmān |

teṣām asau gopa-rūpaḥ prayatnāt

prakāśayed ātma-padaṁ tadaiva ||

**viśveśvaraḥ :** mantrāntaram āha—etad viṣṇor iti | ye sādhakāḥ etat yantrātmakaṁ viṣṇoḥ padaṁ nitya-yuktāḥ satataṁ prayantavantaḥ saṁyajante samyag ārādhayanti, na tu kāmān kāmayante | teṣāṁ sādhakottamānām asau gopāla-rūpaḥ gopa-veṣo vā prayatnāt ātmapadaṁ svarūpaṁ tadaiva bhavanāvyavahita-samaye prakāśayet pratyakṣaṁ darśayet ||23||

**brahmopaniṣad-yogī :** etat-pūrvavan mantrāntaram āha—etad iti | ye sādhakāḥ etad viṣṇoḥ yantrātmakaṁ paramaṁ padaṁ nityodyuktāḥ santata-śraddhā-bhakti-viśiṣṭāḥ santas taṁ yajante niṣkāma-dhiyā samyag ārādhayanti na tu tasmāt kāmāt kāmān kāmayante teṣām asau gopa-rūpo hariḥ sva-svarūpaṁ prakāśayed ity arthaḥ ||21||

**prabodhānandaḥ :** etat-pūrvaṁ ca rūpaṁ saṁyajante yathoktam upāsate, na tu kāmān kāmayante iti śeṣaḥ | ātma-padaṁ sva-caraṇa-sarojaṁ ātmanā svenādhiṣṭhitaṁ pūrvokta-pīṭhaṁ vā | yad vā, ātmā śrī-mūrtir eva padyate jāyate yatra | paramānanda-mahodadhi-rūpam atra ca gopa-rūpam ātma-padaṁ prakāśayet | sahaja-nanda-kumāra-svarūpaṁ tat-kṣaṇād eva darśayet ||25||

**śrī-jīvaḥ:** etat pūrvoktaṁ pīṭha-rūpaṁ saṁyajante yathoktam upāsate, na tu kāmān kāmayante iti śeṣaḥ | na kāmād iti keṣāñcit pāṭhe tato’nyatra kāmanā-śūnyatayety arthaḥ | ātma-padaṁ nitya-sva-sthānam ||25||

--o)0(o--

(22)

yo brahmāṇaṁ vidadhāti pūrvaṁ

yo vidyās tasmai gopāyati sma kṛṣṇaḥ |

taṁ ha devam ātma-buddhi-prakāśaṁ

mumukṣur vai śaraṇam anuvrajeta ||

**viśveśvaraḥ :** nanu tat-prakāśe sati kiṁ syād ity āśaṅkya mumukṣu-śaraṇyoktyaiva tasya mokṣa-pradatvam āha yo brahmāṇam iti | yaḥ parameśvaraḥ kṛṣṇaḥ pūrvaṁ sṛṣṭi-samaye brahmāṇaṁ vidadhāti racayati yaḥ kṛṣṇaḥ tasmai tad-arthaṁ vidyāḥ vedān pralaya-payodhi-jale matsya-hayagrīvādi-rūpeṇa gopāyati tasmai upadiśati vā | tad evaṁ dyotātmakam ātma-buddhi-prakāśaṁ sva-prakāśaṁ mumukṣuḥ mokṣārthī śaraṇam anuvrajet ||24||

**brahmopaniṣad-yogī :** svātma-pada-pradarśanataḥ kiṁ syād ity atra tad-bhāvāpattiḥ syād ity āha—ya iti | yaḥ kṛṣṇaḥ pūrvaṁ sṛṣṭi-samaye brahmāṇaṁ vidadhāti yas tasmai vedān dhārayati yaḥ pralaye vidyā vedān payodhau matsyādy-avatāreṇa gopāyati punas tasmā upadiśati taṁ ha devam ātma-buddhi-prakāśaṁ pratyañcaṁ mumukṣuḥ śaraṇaṁ vrajet | tac-charaṇataḥ sa eva taṁ mocayatīty atra—

sarva-dharmān parityajya mām ekaṁ śaraṇaṁ vraja |

ahaṁ tvā sarva-pāpebhyo mokṣayiṣyāmi mā śucaḥ || [ṅītā 18.66] iti bhagavad-vākyaṁ mānam ||22||

**sanātanaḥ :** premṇaivātma-vṛtteḥ prakāśo yasya tam | pāṭhāntaraṁ sugamam |

**prabodhānandaḥ :** tatra sādhakatamatvena tat-kṛpaivānveṣyeti darśayaṁs tasya tad-rūpatvena nityāvasthāyitvam api darśayati—yo brahmāṇam iti | vidyā vakṣyamāṇa-rītyā aṣṭādaśārṇādyā ātma-buddhi-prakāśam ātmana eva sakāśād buddheḥ sarvasyāpi jñānasya prakāśo yasya taṁ śāstra-yonim ity arthaḥ | yo brahmāṇaṁ vidadhāti sṛjati taṁ prati yaḥ kṛṣṇaḥ vidyāṁ gāpayati | vai niścaye | amuṁ śrī-kṛṣṇam eva śaraṇaṁ vrajet ||26||

**śrī-jīvaḥ:** tatra sādhakatamatvena tat-kṛpaivānveṣyati darśayaṁs tasya tad-rūpatvena nityāvasthāyitvam api darśayati—yo brahmāṇam iti | vidyā vakṣyamāṇa-rītyā aṣṭādaśārṇādyāḥ | ātma-buddhi-prakāśam ātmana eva sakāśād buddheḥ sarvasyāpi jñānasya prakāśo yasya taṁ śāstra-yonim ity arthaḥ ||26||

--o)0(o--

(23)

oṁkāreṇāntaritaṁ ye japanti

govindasya pañca-padaṁ manum |

teṣām asau darśayed ātma-rūpaṁ

tasmān mumukṣur abhyasen nitya-śāntyai ||

**viśveśvaraḥ :** pañca-pada-mantrasya mantrāntara-mūlatvaṁ vivakṣuḥ praṇava-puṭitaṁ pañca-pada-rasana-phalam āha—oṅkāreṇāntaritam iti | oṅkāreṇa antaritaṁ puṭitaṁ govindasya pañca-pada-manuṁ mantraṁ ye japanti teṣām asau govindaḥ ātma-rūpaṁ darśayet | tasmāt kāraṇāt mumukṣuḥ puruṣaḥ nitya-śāntyai saṁsārānartha-śāntyai govinda-mantram abhyaset punaḥ punar japet ||25||

**brahmopaniṣad-yogī :** prakṛta-pañca-padasya praṇava-yogato rasana-phalam āha—om iti | govindasya pañca-padaṁ oṅkāreṇa antaritaṁ sampuṭitaṁ kṛtvā ye japanti teṣām asau bhagavān svātma-rūpaṁ darśayet | yasmād evaṁ tasmāt mumukṣur nitya-śāntyai govindasya pañca-padaṁ manuṁ nityam abhyaset japed ity arthaḥ ||23||

**sanātanaḥ :** nitya-śāntyai nityāyai avinaśvarāyai śāntyai sukhāya, abudhyata prabodhaṁ prāptaḥ |

**prabodhānandaḥ :** tasyaiva mantrasya praṇava-sambandhena japa-mātrāt pūrvokta-samyag-yajana-phalam abhivyañjayati—oṅkāreṇāntaritam iti | tena sampuṭitam ity arthaḥ | teṣām iti tān pratīty uvācety arthaḥ | tasmai veti pāṭhe teṣām madhye yasya kasyacin na tu brahmādi-tulyasyaiveti niyama ity arthaḥ | mumukṣuḥ sarvam anyat parityaktum icchuḥ | abhyaset tan-mantra-mātraṁ yat nitya-śāntyai sarve’pi drava-rahita-nitya-tādṛg-sukhāyety arthaḥ | pañca-padam ity anenārthānusandhāna-pūrvakam iti ||27||

**śrī-jīvaḥ:** tasyaiva mantrasya praṇava-sambandhena japa-mātrāt pūrvokta-samyag-yajana-phalam abhivyañjayati—oṅkāreṇāntaritam iti | tena sampuṭitam ity arthaḥ | teṣām iti tān pratīty arthaḥ | tasyaiveti pāṭhe teṣām madhye yasya kasyacin na tu brahmādi-tulyasyaiveti niyama ity arthaḥ | mumukṣuḥ sarvam anyat parityaktum icchuḥ | abhyaset tan mantram āvartayet | nitya-śāntyai sarvopadrava-rahita-nitya-tādṛśa-sukhāyety arthaḥ ||27||

--o)0(o--

(24)

etasmād anye pañca-padād abhūvan

govindasya manavo mānavānām |

daśārṇādyās te’pi saṅkrandanādyair

abhyasyante bhūti-kāmair yathāvat ||

**viśveśvaraḥ :** etasmād anye mantrā babhūvur ity āha—etasmāt pañca-pada-mantrād anye daśākṣarādyā govindasya manavaḥ mānavānāṁ sanakādīnāṁ sphuritā babhūvuḥ | te’pi saṅkrandandādyaiḥ saṅkrandana indraḥ saṅkrandano nimiṣaḥ eka-vīraḥ śatadhā senām ajayat sādam indraḥ iti śruteḥ | saṅkrandano duścyavanaḥ ity amara-koṣāc ca | tat-pramukhaiḥ bhūti-kāmaiḥ yathāvat vidhy-ukta-prakāreṇa abhyasyante ||26||

**brahmopaniṣad-yogī :** etasmād anye mantrā babhūvur ity āha—etasmād iti | etasmād govindasya pañca-pada-mantrād anye daśākṣarādyā manavo mānavānāṁ sanakādīnāṁ sphuritā babhūvuḥ | saṅkrandano’nimiṣaḥ eka-vīraḥ śataṁ senā ajayat sākam indraḥ iti śruti-siddha-saṅkrandanādyair indrādi-devair bhūti-kāmaiḥ yathāvat abhyasyante | te mantrā api kṛṣṇa-pada-prāpakā evety arthaḥ ||24||

**prabodhānandaḥ :** tasyaiva mantrasya sarva-tan-mantra-bījatvam āha—etasmād iti | mānavānāṁ nānā-vāsana-jīvānāṁ kṛte’bhūvan | sanakādiṣu prādurbhūtāḥ | bhūti-kāmair apīty anvayaḥ | tatra saṅkrandanādyair bhūti-kāmaiḥ | sanakādyair mukti-kāmaiḥ śrī-nāradādyair bhakti-kāmair iti mantrānusāreṇa jñeyam ||28||

**śrī-jīvaḥ:** tasyaiva mantrasya sarva-tan-mantra-bījatvam āha—etasmād iti | mānavānāṁ nānā-vāsana-jīvānāṁ kṛte abhūvan sanakādiṣu prādurbhūtāḥ | bhūti-kāmair apīty anvayaḥ | tatra saṅkrandanādyair bhūti-kāmaiḥ sanakādyair mukti-kāmaiḥ śrī-nāradādyair bhakti-kāmair iti tantrānusāreṇa jñeyam ||28||

--o)0(o--

(25)

yad etasya svarūpārthaṁ vācā vedayeti te papracchuḥ |

**viśveśvaraḥ:** atra hetum āha yad etasyeti | yat yasmāt *kāraṇāt* te mantrāḥ | etasya śrī-kṛṣṇasya svarūpa-bhūtam arthaṁ sarva-puruṣārtha-sādhakaṁ vācā vedayanti | te munayaḥ pañca-pada-mantra-svarūpaṁ jijñāsavaḥ papracchuḥ ||27a||

**brahmopaniṣad-yogī:** punar munayaḥ pañca-pada-svarūpaṁ pṛcchanti—te papracchur iti ||25a||

**prabodhānandaḥ :** tatra hetuḥ yad etasyeti | yat yasmāt kāraṇāt | ete mantrāḥ śrī-kṛṣṇa-mantrā asya śrī-kṛṣṇasya svarūpam arthaṁ svarūpa eva sarva-puruṣārtha-sādhakaṁ yat, tad vācā vedayanti prakāśayanti ||29|| athaiva saty atarkya-parama-niratiśaya-śaktimattvaṁ mantrasya śrutvā vismitās te munayaḥ papracchuḥ ||30||

**śrī-jīvaḥ:** tatra hetuḥ | yad etasya svarūpārthaṁ vācā vedayanti prakāśayantīti yad yasmāt kāraṇāt te mantrāḥ | asya śrī-kṛṣṇasya svarūpa-bhūtam arthaṁ svarūpam eva sarva- puruṣārtha-sādhakaṁ yad vācā vedayanti prakāśayanti | te papracchur ity atra pañca-pada-svarūpam iti śeṣaḥ ||29||

--o)0(o--

(26)

tadu hovāca | brahma-savanaṁ carato me dhyātaḥ stutaḥ

paramaḥ parārdhānte so’budhyata |

gopa-veśo me puruṣaḥ purastād āvirbabhūva ||

**viśveśvaraḥ:** tad u heti | tat pañca-pada-svarūpam u api ha kila brahmā uvāca | kiṁ ? brahma-savanaṁ brahmaṇaḥ savanaṁ prathama-parārdhaṁ vartamānasya me dhyātaḥ stutaḥ parameśvaraḥ parārdhānte rātry-ante sa gopa-veśaḥ abudhyata yoga-nidrātaḥ utthitaḥ | tathā me purastāt āvirbabhūva puruṣaḥ ||27b||

**brahmopaniṣad-yogī:** taiḥ pṛṣṭaḥ tad u hovāca | parārdhānte rātry-ante | brahmaṇaḥ savanaṁ samayaṁ carato me dhyātaḥ stutaḥ parameśvaraḥ parārdhānte rātry-ante sa bhagavān abudhyata | ko’yaṁ me mama upadeṣā puruṣaḥ purastād āvirbabhūva ||25b||

**prabodhānandaḥ :** tad u tad eva ha sphuṭaṁ brahmā uvāca | yad vā tat pañca-padaṁ ca svarūpam api ha kila | brahma-savanam iti kiṁ brahmaṇaḥ samayaṁ prathama-parārdhaṁ tam anu vartamānasyeti me mayā dhyātaḥ stutaḥ paramaḥ parameśvaraḥ parārdhānte sa gopālaḥ abudhyata | tathābhūte mayy avadhānaṁ kṛtavān | yad vā, mayi kṛpāṁ karotv iti dhyātaḥ stutaś ca | sa ca dhyānena stutyā viṣayīkṛtaś ca | parārdhānte samaye mayā gopa-veśo’budhyata gopāla eva sarvottamatvena hṛdy āgataḥ | tato’nurūpa-bhāva-sphūrtyā purastād āvirbabhūva | ato gopāla-veśa eva pūrvaṁ mayā ajñātaḥ, aṣṭādaśārṇa-parama-pratipādye rūpe sarvottamatve sarvānanda-parama-sīmatayā ca parmottama-sukha-sāmrājyasya kāruṇyādi-guṇānāṁ paramotkarṣatayā me purastād āvirbabhūva ||31-32||

**jīvaḥ :** tad u heti tat oṁ pañca-padasya svarūpam api ha kila brahmā uvāca | kiṁ ? brahma-savanam | brahmaṇaḥ samayaṁ prathama-parārdhaṁ tam anuvartamānasyeti me dhyātaḥ stutaḥ paramaḥ parameśvaraḥ parārdhānte sa śrī-gopālo’budhyata | tathābhūte mayy avadhānaṁ kṛtavān | tataś ca gopa-veśa eva san me purastād āvirbabhūva | keṣāṁcit pāṭhāntare tad idaṁ vyākhyeyaṁ—yat te munayaḥ papracchuḥ—tad u tad eva brāhmaṇo ha sphuṭam uvācety anvayaḥ | yad iti kim? tad āha—etasyāṣṭādaśārṇasya svarūpa-sthito yo’rthas tat-tadvastūtpādikā śaktiś taṁ vācā nigadenaivādeyati | kum uvāca ? tad āha—anavaratam iti śiṣṭam | anyat samānam ||29||

--o)0(o--

(27)

tataḥ praṇato mayā’nukūlena hṛdā

mahyam aṣṭādaśārṇaṁ svarūpaṁ sṛṣṭaye dattvāntarhitaḥ |

punaḥ sisṛkṣato me prādurabhūt |

teṣv akṣareṣu bhaviṣyaj-jagad-rūpaṁ prakāśayan |

tad iha ka-kārād āpo la-kārāt pṛthivī

īto’gnir bindor indus tat-sampātāt tad-arka iti klīṁ-kārād asṛjam |

kṛṣṇāya-padād ākāśaṁ khād vāyur ity uttarāt surabhiṁ

vidyāṁ prādurakārṣam | tad-uttarāt strī-puṁsādi

cedaṁ sakalam idaṁ sakalam idam iti ||

**viśveśvaraḥ:** tataḥ praṇata iti | tataḥ tad-anantaraṁ mayā anukūlena tatrānuraktena hṛdā manasā praṇataḥ namaskṛtaḥ | atha mahyaṁ aṣṭādaśārṇa-mantraṁ svasya svarūpa-bhūtaṁ sṛṣṭy-arthaṁ dattvā parameśvaraḥ antarhitaḥ | punaḥ sisṛkṣata iti | atha sisṛkṣatḥ sṛṣṭiṁ kartum icchato me purastāt gopa-veṣa-dharaḥ prādurabhūt | kiṁ kurvan ? teṣu aṣṭādaśasu akṣareṣu bhaviṣyaj-jagat prakāśayan mano-gocaraṁ kurvan | tad iheti tat tasmin jagad-rūpe pradarśite sati iha aṣṭādaśākṣara-mantre kāt ka-kārāt āpo jalam | la-kārāt pṛthivī bhūmiḥ | ī-kārāt agniḥ | bindoḥ induḥ | anusvārāt candraḥ | tat-sampātāt teṣāṁ kāmādīnāṁ saṁśliṣṭa-rūpāt klīṁ-kārāt tad-arka iti klīṁ-kārād asṛjam | kṛṣṇāyeti padāt ākāśam iti padārtham asṛjam | khād vāyur iti khāt cid-ākāśāt śabda-rāśiṁ veditum | govindāyeti padāt vāyur ity asṛjam | uttarāt pada-dvayātmakāt gopī-jana-vallabhāyeti padāt surabhiḥ kāma-dhenuḥ vidyāḥ caturdaśeti prādurakārṣam | tad-uttarāt svāheti padāt strī-puṁsādi ca strī-puruṣa-klībaṁ ca sakalaṁ sthāvara-jaṅgamaṁ prādurakārṣam | abhyāsaḥ tṛtīyopaniṣat-samāpty-arthaḥ | iti padaṁ pañcapadasya sṛṣṭi-samāpty-arthaḥ ||25||

**brahmopaniṣad-yogī:** evam āvirbhūya kiṁ kṛtavān ity ata āha—tata iti | ya evaṁ mat-purata āvirbabhūva sa puruṣaḥ tataḥ tad-anantaraṁ mayā anukūlena hṛdā praṇataḥ san mahyaṁ aṣṭādaśārṇaṁ mantraṁ sva-svarūpa-bhūtaṁ sṛṣṭy-arthaṁ dattvā antarhito’bhavad ity arthaḥ ||25c||

tataḥ kim ity ata āha—punar iti | punaḥ viśvaṁ sisṛkṣato me prādurbhūteṣv akṣareṣu bhaviṣyaj-jagad-rūpaṁ prakaśayan gopa-veṣa-dharo bhagavān purastāt prādurabhūt | kiṁ kurvann ity atra aṣṭādaśākṣareṣu bhaviṣyaj-jagat prakāśayan mano-gocaraṁ kurvan tat tatra jagad-rūpe prakāśite sati iha aṣṭādaśākṣareṣu kāt ka-kārāt āpo jalam | la-kārāt pṛthivī | īta ī-kārāt agniḥ | bindoḥ anusvārāt induḥ candraḥ | teṣāṁ kādīnāṁ sampātāt saṁśleṣa-rūpāt klīṁ-kārāt prasiddhaḥ | arkaḥ sūryaḥ ity etān pañca asṛjam | kṛṣṇāyeti padāt ākāśam asṛjam | khād vāyur iti khāt cid-ākāśāt śabda-rāśiḥ vedaḥ | govindāyeti padāt vāyur ity asṛjam | uttarāt pada-dvayātmakāt gopī-jana-vallabhāyeti padāt surabhiḥ kāma-dhenuḥ vidyāḥ caturdaśeti prādurakārṣam | tad-uttarāt svāheti padāt strī-puruṣa-klībaṁ ca sakalaṁ sthāvara-jaṅgamaṁ prādurakārṣam | abhyāsaḥ tṛtīyopaniṣat-samāpty-arthaḥ | iti-śabdaḥ pañcapadārtha-sṛṣṭi-samāpty-arthaḥ ||25||

**sanātanaḥ :** punaś ca stutaḥ san prākāśayad bhagavān eva | yad vā ṇi-pratyayasya atrānadhikārthatvaṁ prākāśatety arthaḥ | prākāśayam iti vā pāṭhaḥ | kāt ka-kārāt | āpo jalam | la-kārāt pṛthivī | ī-kārād agniḥ | bindoḥ sakāśāc candraḥ | tasya nādād arkaḥ | yāt ya-kārād vāyur abhūd iti śeṣaḥ | uttarāt govindāyety asmāt | surabhiṁ go-jātim | tad-uttarāt gopī-janety asmāt vidyāś caturdaśa | tad-uttarāt vallabhety āditaḥ | vedayitvā viditvā | anyābhyo vā vijñāpya | oṁkārāntarālakaṁ praṇava-puṭitam ity arthaḥ | abhita ānayat sādhayāmāsa | yasya pūrva-padād ity ādi ca kalpāntare prakārāntarābhiprāyeṇa | pūrvam arśat parāmarśāt | yad vā, pūrveṣāṁ marśāt vicārād apīti ||

**prabodhānandaḥ :** tataś ca mayā praṇato namaskṛtaḥ san anukūlena hṛdā sānugraheṇa svarūpaṁ sva-svarūpa-bhūtam iti sarveṣām evārthānām utpādana-śaktitvaṁ pradarśitam | sṛṣṭaye dattveti | tathāpi tad upoayogāṇusāreṇaiva yat kiñcit phalam udaitīti bhāvaḥ ||33||

punaḥ sisṛkṣata iti teṣv aṣṭādaśasv akṣareṣu bhavaiṣyaj jagat prakāśayan mama gocaraṁ kurvan ||34||

tad iheti tatrāsmin jagad-rūpe prakāśite sati iha aṣṭādaśākṣara-mantre ahaṁ kāt ka-kārāt teṣāṁ sampātāt teṣāṁ kādīnāṁ saṁśliṣṭa-rūpāt klīṁ-kārāt tad-arkaḥ sa prasiddho’rkaḥ iti etān pañcāsṛjam | mantrasya akṣareṣu yeṣu yat yathā dṛṣṭvā yad asṛjat tad āha tasmin tatrākṣare sthite mayaiva ca sākṣād daṣṭe jagati tan-madhye kāt āsamīcīnā apaḥ asṛjaṁ āsamantāt ka-kārāc cāraṇa-prabhāvata eveti | la-kārāt pṛthivī jātā ī-kārād agnir udbhūtaḥ | bindoś candra-maṇḍalaṁ saṁyogād arka iti sūrya-maṇḍalam etat sarvaṁ klīṁ-kārād aham asṛjam ||35||

**śrī-jīvaḥ :** tataś ca mayā praṇato namaskṛtaḥ san | anukūlena hṛdā sānugraheṇa hṛdā svarūpaṁ sva-svarūpa-bhūtam iti sarveṣām evārthānām utpādana-śaktitvaṁ darśitam | sṛṣṭaye dattveti | tathāpi tad upoayogāṇusāreṇaiva yat kiñcit phalam udaitīti bhāvaḥ ||

punaḥ sisṛkṣata iti teṣv aṣṭādaśākṣareṣu bhavaiṣyaj-jagat prakāśayan mama gocaraṁ kurvan ||

tad iheti tat tasmin jagad-rūpe prakāśite sati ihāṣṭādaśākṣara-mantre ahaṁ kāt ka-kārāt tat-sampātāt teṣāṁ kādīnāṁ saṁśliṣṭa-rūpāt klīṁ-kārāt tad-arkaḥ prasiddho’rkaḥ ity etān pañcāsṛjam | kṛṣṇāyādi iti kṛṣṇāyeti padād ākāśam iti padārtham | khād vāyur iti ākāśāc chabda-rāśi-veditur govindāyeti padād vāyur iti padārthaṁm | uttarāt pada-dvayātmakāt gopī-jana-vallabhāyeti padāt surabhiṁ kāma-dhenuṁ vidyāś caturdaśa prādurakārṣam | tad-uttarāt svāhā-padāt strī pumān klībaṁ sakalaṁ sthāvaraṁ jaṅgamaṁ ca prādurakārṣam | abhyāsas tṛtīyopaniṣat-samāpty-arthaḥ ||

atra keṣāṁcit pāṭhāntare vyākhyā ceyam | tathaivāha—punaḥ sisṛkṣā me prādurabhūd iti | teṣv akṣareṣu sūkṣma-rūpeṇa jagad astīti śrī-gopāla eva svam api sphorayāmāsety arthaḥ | tat tasmād iha jagati kāt ka-kāra-japa-prabhāvāt po jātā iti śeṣaḥ | evaṁ lād ity ādi | tat-samparkād ī-kāra-bindvoḥ saṁyoga-japa-prabhāvād ity anena prakāreṇa | kiṁ ca, kṛṣṇād iti khād vāyur itīti vāyum ity arthaḥ | uttarād govindāyety asmāt surabhiṁ go-jātiṁ vidyāś caturdaśa | tad-uttarāt gopī-janety āditaḥ | ity etat-prabhṛtikaṁ sakalam idaṁ prādurakārṣam ity anvaya iti | avādīnām īśvara-sṛṣṭa-caratve’pi sva-sṛṣṭatvenoktir vyaṣṭi-sṛṣṭy-arthaṁ teṣām evāṁśena pariṇāma-viśeṣa-sampādanaṁ yat tad apekṣayaiveti jñeyam | kintu kād āpa ity anena mūla-tad-ādīnām api tat-tac-cahktayvotpattir iti jñāpitam iti ||30||

--o)0(o--

(27)

etasyaiva yajanena candra-dhvajo gata-moham ātmānaṁ vedety oṁkārāntarālikaṁ manum āvartayet saṅga-rahito’bhyānayat ||

**viśveśvaraḥ**: na kevalaṁ sṛṣṭi-sāmarthya-prada evāyaṁ mantro’pi tu maheśvarasyātma-jñāna-prado’pīty āha—etasyaiveti | etasyaiva pañca-padasyaiva yajanena candra-dhvajo nāma candramaulir īśvaraḥ gata-mohaṁ yathā syāt tathā ātmānaṁ veda bubudhe iti kāraṇāt idānīntanaḥ oṁkārāntarālikaṁ praṇava-sampuṭitaṁ manum aṣṭādaśākṣaraṁ saṅga-rahita āvartayet | āvartanena apratyakṣaṁ paramātmānam abhyānayat ānayad ity arthaḥ ||29||

**brahmopaniṣad-yogī :** na kevalaṁ sṛṣṭi-sādhana-bhūto’yaṁ mantraḥ | kintu maheśvarasya ātma-jñāna-prado’pīty āha—etasyeti | etat-pañca-pada-yajanato hi candra-dhvajaś candramaulir īśvaraḥ vigalita-svātirikta-moham ātmānaṁ veda bubudhe iti kāraṇāt idānīntano’pi oṁkārālikaṁ praṇava-sampuṭitaṁ aṣṭādaśākṣara-manuṁ phalāsaṅga-rahitaḥ san āvartayet | tena cāvartanena abhi pratyakṣaṁ paramātmānam ānad ānayad ity arthaḥ ||26||

**prabodhānanda-sarasvatī:** tad evaṁ svopayogānusāreṇa phalodayam uktvā phala-viśeṣodayam apy anyatra darśayati etasyaiveti pūrvam aṣṭādaśākṣara-mantra-mayatvenoktasya śrī-gopālasyaiva yajanena candradhvajo nāma rājā gata-mohaṁ yathā syāt tathātmānaṁ veda bubudhe ||37||

iti tat-phala-prāpti-hetor idānīntano’pi oṁkārāntarālikaṁ praṇava-sampuṭitam aṣṭādaśākṣaraṁ saṅgena sphūrty-antareṇa rahitaḥ san āvartayet | tenāvartanena abhi pratyakṣaṁ śrī-gopālam ānayat | śrī-kṛṣṇam eva sākṣāt-kṛtavān ity asya yajanaṁ tādṛśa-japaś cety upāsanā-vaiśiṣṭyāt phalasya śīghrāti-vaiśiṣṭyaṁ darśitam | atra keṣāṁcin mate candradhvajaḥ śivaḥ ātmānaṁ saṁvedayitvānubhava-yogyaṁ kṛtvā oṁkārāntarālikaṁ manum āvartayat candradhvajaḥ | tataś ca saṅga-rahito’bhyānayad iti pūrvavat ||38||

**śrī-jīvaḥ:** tad evaṁ svopayogānusāreṇa phalodayam uktvā phala-viśeṣodayam apy anyatra darśayati—etasyaiveti | pūrvam aṣṭādaśākṣara-mantra-mayatvenoktasya śrī-gopālasyaiva yajanena candradhvajo nāma rājā gata-mohaṁ yathā syāt tathātmānaṁ veda bubudhe | iti tat-phala-prāpti-hetor idānīntano’pi oṁkārāntarālikaṁ praṇava-sampuṭitam aṣṭādaśākṣaraṁ saṁyogena sphūrty-antareṇa rahita āvartayet | tenāvartanenābhi pratyakṣaṁ śrī-gopālam ānayed ity arthaḥ | viśveśvaras tu candradhvajo mahādeva iti vyācaṣṭe | atra keṣāṁcit pāṭhāntare vyākhyā ceyam—ātmānaṁ saṁvedayitvā tad-anubhava-yuktaṁ kṛtvā oṁkārāntarālikaṁ manum āvartayac candradhvajaḥ | tataś ca saṅga-rahito’bhyānayad iti pūrvavat ||31||

--o)0(o--

(28)

tad viṣṇoḥ paramaṁ padaṁ sadā paśyanti sūrayaḥ | divīva cakṣur ātatam |

tasmād enaṁ nityam abhyasen nityam abhyased iti ||

**viśveśvaraḥ :** paramātma-svarūpaṁ vivṛṇoti tad viṣṇor iti | tat prasiddhaṁ viṣṇoḥ padaṁ padanīya-svarūpaṁ divi iti vidyotanātmake svarūpe sūrayaḥ jñāninaḥ sadā paśyanti | kīdṛśaṁ padaṁ cakṣuḥ iva caṣṭe iti cakṣuḥ prakāśam evety arthaḥ | punaḥ kīdṛśaṁ padam ātataṁ vyāpakam | upasaṁharati tasmād iti | tasmāt viṣṇu-prāpti-hetutvāt enaṁ aṣṭādaśākṣaraṁ mantraṁ nityam abhyaset | abhyāsaḥ caturthopaniṣat-samāpty-arthaḥ ||30||

**brahmopaniṣad-yogī :** tat-svarūpaṁ viśadayati—tad viṣṇor iti | yat padaṁ sadā sūrayaḥ svāvaśeṣa-dhiyā paśyanti tad viṣṇoḥ paramaṁ padaṁ niṣpratiyogika-brahma-mātraṁ vyāpya sattve divīva sve mahimni cakṣuḥ prakāśa-mātraṁ ātataṁ vyāpakaṁ bhavati ||30||

**prabodhānanda-sarasvatī:** atrābhyanayet tat tasya golokākhyam adhiṣṭhānam āha tad viṣṇor iti | divi ākāśe vitataṁ visṛtaṁ cakṣuḥ sūryam iva namaḥ savitre jagad-eka-cakṣuṣe bhūta-prasūti-sthity-ukteḥ ||39||

itthaṁ mantra-śakti-kāryam adbhutaṁ nirūpya upasaṁharati—tasmād iti | yasmād etādṛśa-prabhāvo’yaṁ mantraḥ | tasmād enaṁ mantraṁ nityam abhyaset | āvartayeti | dvir-uktir atisādare kartavyatāṁ dyotayati ||40||

**śrī-jīvaḥ:** atra yatrābhyanayet tat tasya golokākhyam adhiṣṭhānam āha tad viṣṇor iti | divi ākāśe ātataṁ vistṛtaṁ cakṣuḥ sūryam iva namaḥ savitre jagad-eka-cakṣuṣe ity ukteḥ | evaṁ mantram ||32||

--o)0(o--

(29)

tad āhur eke yasya prathama-padād bhūmir dvitīya-padāj jalaṁ tṛtīya-padāt tejaś caturtha-padād vāyuś carama-padād vyoma iti vaiṣṇava-pañca-vyāhṛti-mayaṁ mantraṁ kṛṣṇāvabhāsakaṁ kaivalya-sṛtyai satatam āvartayet satatam āvartayed iti ||

**viśveśvaraḥ :** atha mantrāntareṇa pañca-padebhyo jagat-sṛṣṭiṁ nirūpayati tad āhur eke iti | tat tatra aṣṭādaśākṣare eke munayaḥ āhuḥ | prathama-padāt bhūmiḥ | dvitīya-padāt jalam | tṛtīya-padāt tejaḥ | caturtha-padāt vāyuḥ | caramāt vyoma | iti vaiṣṇavaṁ pañca vyāhṛtayaḥ pañca-padāni tan-mayaṁ mantraṁ kṛṣṇa-rūpa-prakāśakaṁ kaivalyasya mokṣasya sṛtyai mārgāya satataṁ āvartayet abhyaset ||31||

**brahmopaniṣad-yogī :** atha mantrāntareṇa pañca-padebhyo jagat-sṛṣṭiṁ nirūpayati tad āhur iti | tat tatra aṣṭādaśākṣareṣu eke munaya āhuḥ | yasya pañca-padātmaka-manoḥ pañca-padāt pañca-bhūta-sṛṣṭiḥ syāt taṁ vaiṣṇavaṁ pañca-vyāhṛty-ātmaka-pañca-pāda-mayaṁ kṛṣṇāvabhāsakaṁ mantraṁ kaivalyasya sṛtyai satataṁ āvartayet abhyaset | āvṛttiḥ pañcamopaniṣat-samāpty-arthaḥ ||29||

**prabodhānanda-sarasvatī:** nityābhyāso’sya prabhāvā viśvāsinaṁ prati pratasya viśvāsam utpādye buddhiṁ praveśya sarva-sampādanārtham idānīm asmād viśvodbhavae matāntaram upanyasyati tad iti | tat tatra sṛṣṭi-viṣaye eke āhuḥ śrutir eva bhaṅgyā pakṣa-dvayam āha | bhaktānām api tathā tathā anubhavo’stīty anuvādaḥ saṅgacchate | yad vā tat tatrāṣṭādaśākṣare eke kadācid eva tad iti tan-mātra-jñāninaḥ ||41||

yasya prathama-padād iti | prathama-pada-dvitīya-padādi-bhū-jalāder adhiṣṭhānaṁ bhūr-ādi-pañca-kṛtaṁ vaiṣṇaveti vaiṣṇava-pañca-vyāhṛtayaḥ pūrvoktāni pañca-padāni tan-mayaṁ tad-rūpa-mantraṁ kṛṣṇāvabhāsaṁ tad-āvirbhāvakam | kaivalya-sṛtyai kaivalya-rūpā yā sṛtir bhakti-rūpā bhagavat-paddhatis tasyai, tāṁ sādhayitum ity arthaḥ | kaivalya-sammata-pathas tv atha bhakti-yogaḥ [BhP 2.3.12] iti śrī-bhāgavatāt |

yad vā, padādy-uccāraṇata eva bhv-ādi-sṛṣṭi-sāmarthye syād ity api jñeyam | viśeṣa-jñānaṁ pada-padārtha-jñānaṁ tu durlabha eva | ataḥ satatam āvartayet | yato vyāhṛti-mayaṁ vyāhṛti-rūpaṁ pada-pañcakaṁ punar viśinaṣṭi kṛṣṇāvabhāsakaṁ kṛṣṇa-svarūpaṁ kṛṣṇa-vācako viṣṇu-saṁjñaḥ puruṣottamākhyo deva-rūpaḥ | kṛṣṇasyāvasthā-viśeṣaḥ puruṣottamaś caturbhujaḥ | ataḥ paramotkarṣo’yaṁ mantraḥ ||42||

**śrī-jīvaḥ:** tad āhur eka iti| tat tatrāṣṭādaśākṣare eke kadācid evam api bhaved iti tan-mātra-jñāninaḥ | yasya prathama-padād iti spaṣṭārtham | upasaṁharatīti vaiṣṇaveti vaiṣṇava-pañca-vyāhṛtayaḥ pūrvoktāni pañca-padāni tan-mayaṁ tad-rūpaṁ mantraṁ kṛṣṇāvabhāsaṁ tad-āvirbhāvakam | kaivalya-sṛtyai kaivalya-rūpā yā sṛtir bhakti-rūpā bhagavat-paddhatis tasyai, tāṁ sādhayitum ity arthaḥ | kaivalya-sammata-pathas tv atha bhakti-yogaḥ [BhP 2.3.12] iti śrī-bhāgavatāt ||33||

--o)0(o--

(30-31)

tad atra gāthāḥ |

yasya pūrva-padād bhūmir dvitīyāt salilodbhavaḥ |

tṛtīyāt teja udbhūtaṁ caturthād gandha-vāhanaḥ |

pañcamād ambarotpattis tam evaikaṁ samabhyaset |

candradhvajo’gamad viṣṇoḥ paramaṁ padam avyayam ||

**viśveśvaraḥ :** nothing.

**brahmopaniṣad-yogī :** pūrvopaniṣad-ukta-sṛṣṭau gāthāḥ ślokā bhavantīty āha—tad atra gāthā iti | ity ete gāthā bhavantīty arthaḥ ||30-31||

**prabodhānanda-sarasvatī:** tat tasmin mantra-śakti-kārye jagataḥ sṛṣṭy-ādau pada-krameṇokteḥ atrokta-sṛṣṭau gāthā ḥ ślokā bhavanti ||43||

yasya mantrasya pūrva-padād bhūmir ity ādi tam eva kevalaṁ samyag abhyaset nānyat | ekaṁ kevalaṁ mantrābhyāsa-mātraṁ kuryāt | yasya kevala-samyag-abhyāsa-mātreṇa candradhvajo viṣṇoḥ paramaṁ padam agāt tan-mantraś cāyaṁ pañca-padātmakaḥ | kṛṣṇa-sama-prabhāvas tasmād abhinnatayaiva jñātavyam iti ||44||

**śrī-jīvaḥ:** tad atreti tat-tan-mantre atrokta-sṛṣṭau gāthāḥ ślokā bhavanti yasyeti spaṣṭam ||34­35||

--o)0(o--

(32)

tato viśuddhaṁ vimalaṁ viśokam

aśeṣa-lobhādi-nirasta-saṅgam |

yat tat-padaṁ pañca-padaṁ tad eva

sa vāsudevo na yato’nyad asti ||

**viśveśvaraḥ :** tato viśuddham iti | tataḥ kāraṇāt viśuddhatvādi-guṇopetaṁ tat prasiddhaṁ yat padaṁ padanīya-svarūpaṁ tat padaṁ padam eva pañcadhā guṇitaṁ padaṁ pañca-padaṁ iti vigrahaḥ | viśuddhaṁ cij-jyotiḥ | vimalaṁ avidyādi-mala-rahitam | viśokaṁ manas-tāpa-rahitam | aśeṣā lobhādayas teṣāṁ nirastaḥ saṅgaḥ yasmin viśuddhatvādi-guṇakaṁ padam eva | vāsudevaḥ vasaty asminn iti vāsuḥ sa cāsau devaś ceti vāsudevaḥ | yataḥ vāsudevāt anyat kiṁcin nāsti ||34||

**brahmopaniṣad-yogī :** pañca-padasya jagad-dhetutvān mukti-dāyakatvād vastuto niṣpratiyogika-cin-mātra-paryavasannatvāc ca pañca-padātmako’yaṁ manuḥ vāsudeva evety āha—tata iti | yat tat padatvena cinmātram iti prasiddhaṁ tad eva pañca-padaṁ sa hi tad-artha-rūpo vāsudevaḥ paramātmā tad-atiriktaṁ na kiṁcid astīty arthaḥ ||32||

**prabodhānanda-sarasvatī:** tata iti tatas tasmāt viśuddhaṁ sattva-mayaṁ ataeva sutarāṁ vimalaṁ rajas-tamaḥ-śūnyaṁ ata eva viśokam | aśeṣā ye lobhādayas teṣāṁ nirastaḥ saṁyogas tādṛśaṁ yat padaṁ golokākhyaṁ tad eva pañca-padaṁ tad-ākhya-mantra-mayaṁ tac ca sa-prasiddho vāsudevas tad-ātmakam iti trayāṇām ekoktir ekam eva tattvaṁ tridhāvirbhūtam iti jñāpanāya | tasya vāsudevasya vaibhavam āha—yataḥ sakāśād anyat kim api nātyantaṁ bhinnam asti yad-antarbhūtam eva sarvam ity arthaḥ ||45||

**śrī-jīvaḥ:** tato viśuddham iti viśuddhaṁ viśuddha-sattva-mayam | ata eva sutarāṁ vimalaṁ rajas-tamaḥ-śūnyaṁ ata eva viśokam | aśeṣā ye lobhādayas teṣāṁ nirastaḥ saṅgo yasmin tādṛśaṁ yat tat padaṁ śrī-golokākhyaṁ tad eva pañca-padaṁ tad-ākhyaṁ mantra-mayaṁ tac ca -prasiddho vāsudevas tad-ātmakam ity arthaḥ | iti trayāṇām abhedoktir ekam eva tattvaṁ tridhāvirbhūtam iti jñāpanāya | tasya ca vāsudevasya vaibhavam āha—yataḥ sakāśād anyat kim api nātyanta-bhinnam asti tad-antarbhūtam eva sarvam ity arthaḥ ||45||

--o)0(o--

(33)

tam ekaṁ govindaṁ sac-cid-ānanda-vigrahaṁ

pañca-padaṁ vṛndāvana-sura-bhūruha-talāsīnaṁ

satataṁ samarud-gaṇo’haṁ paramayā stutyā toṣayāmi ||

**viśveśvaraḥ :** ataḥ pañca-padātmakaṁ vāsudevam evāhaṁ staumīty āha tam ekam iti | taṁ viśuddha-padātmakam ekaṁ sajātīya-vijātīya-svagata-bheda-rahitaṁ sac-cid-ānanda-padātmaka-svarūpaṁ govindaṁ pañca-padātmakaṁ vṛndāvane sura-bhūruhāḥ kalpa-vṛkṣās teṣāṁ tale āsīnaṁ satataṁ nirantaraṁ samarud-gaṇaḥ ahaṁ brahmā paramayā stutyā toṣayāmi ||35||

**brahmopaniṣad-yogī :** ataḥ pañcapadātmakaṁ vāsudevaṁ staumīty āha—tam iti ||33||

**prabodhānanda-sarasvatī:** sarvatra svasya dhyeyam upadiśati tam ekam iti | taṁ mukta-sarva-vidhiṁ sarvotkarṣam ekaṁ kevalaṁ anyad-aśeṣa-mantavyaṁ śrī-govindākhyaṁ sac-cid-ānanda-lakṣaṇaṁ yat paraṁ brahma tad-rūpa eva vigraho yasya | para-brahmaiva śrī-kṛṣṇa-svarūpam | pañca-padaṁ tan-mantrātmakaṁ śrī-vṛndāvana-sura-bhūruha-tale ratna-maṇḍapa-madhyaga-##-bhū-siṁhāsane āsīnaṁ satataṁ vistṛta-līlā-sahitaṁ samarud-gaṇaṁ ekānta-bhakta-deva-gaṇa-sahitaṁ prakṛtānām eteṣāṁ tatrāpraveśat | tatrasthair brahma-vādibhis teṣāṁ tat-saṅginām abheda-bhāvanayā tathoktam | parayā paramotkarṣa-pratipādikayā stutyā toṣayāmi santuṣṭaṁ karomi ||46||

**śrī-jīvaḥ:** sarvānte svasya dhyeyam upadiśati—tam ekam iti | pañca-padaṁ tan-mantrātmakaṁ satataṁ samarud-gaṇo’ham iti manasaiva dhyātveti jñeyam | prakṛtānām eṣāṁ tatrāpraveśat | tatrasthair brahma-vādibhis teṣām abheda-bhāvanayā vā tathoktam—

atra pūrve ye ca sādhyā viśvadevāḥ sanātanāḥ |

te ha nākaṁ mahimānaḥ sacantaḥ śubhadarśanāḥ ||

iti puruṣa-sūktānugata-pādmottara-khaṇḍāt (227.76) ||37||

--o)0(o--

(34)

oṁ namo viśva-rūpāya viśva-sthity-anta-hetave |

viśveśvarāya viśvāya govindāya namo namaḥ ||

**viśveśvaraḥ :** vāsudeva-stutim āha oṁ nama iti dvādaśa-mantraiḥ ||36-47||

**brahmopaniṣad-yogī :** kathaṁ stoṣyasīty ata āha—om iti ||34-45||

**prabodhānanda-sarasvatī:** oṁ nama iti stutir iyam aiśvarya-viśeṣān mādhurya-viśeṣāṁ ca vyañjayantī sarvān evopāsakān anugṛhṇati | tatra viśva-rūpāyety ādikaṁ sva-mohana-tal-līlāyām api dṛṣṭatvād iti bhāvaḥ ||47||

**śrī-jīvaḥ:** oṁ nama iti stutir iyam aiśvarya-viśeṣān mādhurya-viśeṣāṁś ca vyañjayantī sarvān evopāsakān anugṛhṇati | tatra viśva-rūpāyety ādikaṁ sva-mohana-tal-līlāyām api dṛṣṭatvād iti bhāvaḥ ||47||

--o)0(o--

(35)

namo vijñāna-rūpāya paramānanda-rūpiṇe |

kṛṣṇāya gopīnāthāya govindāya namo namaḥ ||

**prabodhānanda-sarasvatī:** namo vijñāneti | vijñāyate’nena sarvam īdṛśaṁ rūpaṁ yasya viśiṣṭa-jñāna-rūpam ||48||

**śrī-jīvaḥ:** namo vijñānety ādi spaṣṭam ||39||

--o)0(o--

(36)

namaḥ kamalanetrāya namaḥ kamalamāline |

namaḥ kamalanābhāya kamalāpataye namaḥ ||

**prabodhānanda-sarasvatī:** kamalānāṁ gopī-rūpāṇāṁ pataye | śriyaḥ kāntāḥ kāntaḥ parama-puruṣaḥ iti brahma-saṁhitātaḥ ||49||

**śrī-jīvaḥ:** kamalānāṁ gopī-rūpāṇāṁ pataye | śriyaḥ kāntāḥ kāntaḥ parama-puruṣaḥ iti brahma-saṁhitātaḥ | gopīnāṁ patir eva saḥ iti gautamīye tad etan-mantra-vyākhyānāc ca ||40||

--o)0(o--

(37)

barhāpīḍābhirāmāya rāmāyākuṇṭha-medhase |

ramā-mānasa-haṁsāya govindāya namo namaḥ ||

**prabodhānanda-sarasvatī:** barhālaṅkṛto vicitra-kusumādi-kḷpta āpīḍo yasya | sa ca svata evābhirāmaś ca tena vā abhirāmaḥ sundaraḥ | rāmāyeti ramayatīti manohara-rūpāya aṁśena rāma-rūpāyeti | akuṇṭhā medhā yasya tasmai | ramāḥ gopyaḥ tāsāṁ mānase sadāvāsī haṁsa iti ||50||

**śrī-jīvaḥ:** rāmāyeti aṁśena rāma-rūpāyety arthaḥ | ramayatīti manohara-rūpāyeti vā ||41||

--o)0(o--

(38)

kaṁsa-vaṁśa-vināśāya keśi-cāṇūra-ghātine |

vṛṣabha-dhvaja-vandyāya pārtha-sārathaye namaḥ ||

**prabodhānanda-sarasvatī:** kaṁsa-vaṁśa-vināśāyeti | kaṁsa-sambandhī yaḥ kaścana vaṁśas tasya vināśo yasmāt | kaṁsena ye grāhitā āsura-bhāvās tair anyair grāhitā taiś cānye ity evaṁ kaṁsa-vaṁśo vigato nāśo yasmāt tasmai | keśī-cānūrau ghātitavān | vṛṣabha-dhvaja-vandyāyeti bāṇa-yuddhe śiva-mohana-sūcanā pārtha-sārathitvena bhārata-yuddhavat ||51||

**śrī-jīvaḥ:** vṛṣabha-dhvaja-vandyāyeti bāṇa-yuddhe śiva-mohana-sūcanā pārtha-sārathitvena bhārata-yuddhavat ||42||

--o)0(o--

(40-41)

veṇu-vādana-śīlāya gopālāyāhi-mardine |

kālindī-kūla-lolāya lola-kuṇḍala-dhāriṇe ||

vallavī-vadanāmbhoja-māline nṛtya-śāline |

namaḥ praṇata-pālāya śrī-kṛṣṇāya namo namaḥ ||

**prabodhānanda-sarasvatī:** śrī-vṛndāvana-nāgarayor adbhutādbhuta-mahā-rasāmbhodhi-samujjṛmbhaṇa-karī veṇur ayaṁ śrī-kṛṣṇa-sukham aśeṣam āsvādayati śrī-kṛṣṇa-rūpa-guṇā gāyantīṁ rādhikāṁ pramodayati | svam eva hi śrī-kṛṣṇa-veṇau vādyaṁ jāyateti veṇu-vādana-śīlā yasya lola-kuṇḍala-valgave iti kvacit pāṭhaḥ ||52||

ballavī-nayanāny evāmbhojāni tāny eva pratisaṅkrāntatvāt mālā-rūpāni vidyante yatra tasmai | vadanāmbhojeti kvacit pāṭhaḥ ||53||

**śrī-jīvaḥ:** lola-kuṇḍala-valgave iti kvacit pāṭhaḥ ||43||

ballavī-nayanāny evāmbhojāni tāny eva pratisaṅkrāntatvāt mālā-rūpāni vidyante yatra tasmai | vadanāmbhojeti tu kvacit pāṭhaḥ ||44||

(41)

namaḥ pāpa-praṇāśāya govardhana-dharāya ca |

pūtanā-jīvitāntāya tṛṇāvārtāsu-hāriṇe ||

**prabodhānandaḥ:** namaḥ pāpa-praṇāśāyeti spaṣṭam ||54||

**śrī-jīvaḥ:** namaḥ pāpeti spaṣṭam ||45||

--o)0(o--

(42)

niṣkalāya vimohāya śuddhāyāśuddha-vairiṇe |

advitīyāya mahate śrī-kṛṣṇāya namo namaḥ ||

**prabodhānandaḥ:** niṣkalāya nirmāyāya vigato moho yasmāt tasmai | aśuddhīnāṁ daityatvādīnāṁ vairiṇe mardanāya | na dvitīyaḥ svayaṁ bhagaval-lakṣaṇaḥ sama-rūpo yasya tasmai | ata eva mahate | yad vā niṣkalāya kalayati grāhayati sva-dharmaṁ kalā upādhi-bhūtā māyā sā nirgatā yasmāt niḥśeṣeṇa kalayati vaśīkaroti janān iti kalā cid-rūpā sa yasmin tasmai | yad vā niṣkaṁ padakaṁ kaṇṭhe lātīti tasmai ||55||

**śrī-jīvaḥ:** niṣkalāya nirmāyāya vigato moho yasmāt tasmai | aśuddhīnāṁ daityatvādīnāṁ vairiṇe mardanāya | na dvitīyaḥ svayaṁ bhagaval-lakṣaṇa-sama-rūpo yasya tasmai | ata eva mahate ||46||

(43)

prasīda paramānanda prasīda parameśvara |

ādhi-vyādhi-bhujaṅgena daṣṭaṁ mām uddhara prabho ||

**prabodhānandaḥ:** ādhis tad-aprāptau mānasī-vyathā, vyādhis tatra yāsīd vyathā mām uddhara uddhṛtya nija-caraṇa-samīpaṁ kuru ity arthaḥ ||56||

**śrī-jīvaḥ:** ādhis tad-aprāptau mānasī-vyathā, vyādhis tatra bāhya-vyathā | mām uddhara uddhṛtya nija-caraṇa-samīpaṁ kurv ity arthaḥ ||47||

(44)

śrī-kṛṣṇa rukmiṇī-kānta gopī-jana-manohara |

saṁsāra-sāgare magnaṁ mām uddhara jagad-guro ||

**prabodhānandaḥ:** śrī-kṛṣṇeti śriyaḥ kṛṣṇaḥ śriyaiva sarvam utkarṣaṁ prāptaḥ | śriyā śobhayā viśvākarṣakaḥ | vibhūti-sīma-rāja-rājeśvara rukmiṇī-kānta, jagati tvam eka-yogyo guruḥ parama-jñānotkarṣāt ||57||

**śrī-jīvaḥ:** śrī-kṛṣṇeti spaṣṭam ||48||

(45)

keśava kleśa-haraṇa nārāyaṇa janārdana |

govinda paramānanda māṁ samuddhara mādhava ||

**prabodhānandaḥ:** kaś ca īśaś ca vaśīkriyata iti keśavaḥ | kuṭila-kuntala-yukto vā mā lakṣmīḥ tasyā dhavaḥ svāmī ||57||

**śrī-jīvaḥ:** keśaveti spaṣṭam ||48||

--o)0(o--

(46)

athaivaṁ stutibhir ārādhayāmi yathā

yūyaṁ tathā pañca-pādaṁ japantaḥ

śrī-kṛṣṇaṁ dhyāyantaḥ saṁsṛtiṁ

tariṣyatheti hovāca yaḥ ||

**viśveśvaraḥ**: athāhaṁ stutibhir ārādhayāmi bhagavantaṁ mantra-pravṛtti-siddhy-artham ity āha—athaivam iti | atha asmin tuṣṭe’pi evaṁ pūrvoktibhiḥ stutibhiḥ ahaṁ parameśvaraṁ yathā ārādhayāmi pañca-padaṁ japantaḥ yūyaṁ tathā tena prakāreṇa śrī-kṛṣṇaṁ dhyāyantaḥ saṁsṛtiṁ saṁsāra-samudraṁ tariṣyatha iti hiraṇyajaḥ brahmā munīn prati uvāca ity arthaḥ ||48||

**brahmopaniṣad-yogī:** evaṁ hiraṇyagarbha-jo brahmā munīn prati uvācety arthaḥ ||46||

**prabodhānandaḥ:** upasaṁharati kāṇḍa-trayeṇa atha haivam iti | atra amuṁ pañca-padam iti tariṣyatha iti ca hovāca hairaṇya ity asyānvayaḥ | madhya-pātitvāt | kevalaṁ śuddhaṁ tat śrī-golokākhyaṁ padaṁ pūrvaṁ tac-chrī-gopālākhyaṁ padaṁ pūrvaṁ paramayā stutyā toṣayānīy uktvā oṁ nama ity ādinā mādhava ity antena stutir uktā | athānantaram etāṁ stutiṁ kṛtvā evaṁ stutibhir itthaṁ bhūtād anyābhir api stutibhiḥ | ha sphuṭam | tam aham ārādhayāmi |

yad vā, atha etat stutyā santoṣānantara-bhāva-viśeṣodayena tādṛśa-svarūpeṇa prema-rase praviṣṭaḥ | tatraiva vaidagdhī-viśeṣa-sphūrtyā śrī-kṛṣṇasyānanda-camatkāra-viśeṣārtha-pūrvaka-bahubhiḥ stutibhiḥ sevā-viśeṣaṁ ārādhanaṁ karomi yathāhaṁ tathā yūyaṁ pañca-padaṁ japantaḥ | pañca-padaṁ vivaraṇaṁ hṛdi-sthaṁ kṛtvā stuti-sahitaṁ yathā bhavati tathā kṛṣṇaṁ prakaṭa-mantrārtha-rūpaṁ dhyāyantaḥ tad-āviṣṭa-citta-vṛttiṁ kurvantaḥ japa-dhyāna-mātreṇa saṁsāraṁ tariṣyatha saṁskāra-rūpaṁ saṁsṛti-hetum api bhavadbhiḥ śruti-pañca-pada-mahimnā svābhīṣṭa-padaṁ prāpsyatha stuty-artha-jñāna-pūrvakaṁ mano niruddhya japaḥ kṛṣṇa-dhyānaṁ durlabhaṁ tathāpi yathā kathañcid uccāraṇa-mātreṇāpi parama-puruṣārtha-śiromaṇi-bhūtaṁ svābhīṣṭaṁ lapsyatha iti ||59||

**śrī-jīvaḥ:** atha haivam ity atrāmuṁ pañca-padam ity atra ca—iti hovāca hairaṇya ity asyānvayaḥ madhya-pātitvāt ||50||

kevalaṁ śuddhaṁ tat śrī-golokākhyaṁ padaṁ tasya brahma-svarūpaṁ darśayati—anejaṁ niścalam | manaso javīyaḥ tac-chakty-agocaram | devā brahmādayo’pi na yad āpluvan prāptuṁ na śaknuvanti | svayaṁ tu kālato deśataś ca pūrveṣu marśat mṛśat vyāptuṁ samartham ity arthaḥ | tad uktaṁ śrī-bhāgavate—

iti saṁcintya bhagavān mahākāruṇiko hariḥ |

darśayāmāsa lokaṁ svaṁ gopānāṁ tamasaḥ param ||

satyaṁ jñānamanantaṁ yad brahmajyotiḥ sanātanam |

yaddhi paśyanti munayo guṇāpāye samāhitāḥ || [BhP 10.28.15-16] iti |

śrī-hari-vaṁśe ca śrī-kṛṣṇaṁ prati mahendreṇa—

tasyopari gavāṁ lokaḥ sādhyās taṁ pālayanti hi |

uparyupari tatrāpi gatis tava tapomayī |

na vidmo vayaṁ sarve pṛcchanto’pi pitāmaham || [ḥV 2.19.30-31] iti |

iti śabdaḥ samāptau ||51||

--o)0(o--

(47)

amuṁ pañca-padaṁ mantram āvartayed yaḥ

sa yāty anāyāsataḥ kevalaṁ padaṁ tat |

anejad ekaṁ manaso javīyo

naitad devā āpnuvan pūrvam arśad iti ||

**viśveśvaraḥ:** atha dayāvatī śrutir asmān praty āha | amuṁ vāsudevātmakaṁ pañcapadaṁ mantram āvartayet sa anāyāsataḥ kevalaṁ śuddhaṁ tat vāsudevākhyaṁ tat prasiddhaṁ padaṁ yāti | uktaṁ padaṁ mantreṇa viśadayati | ejanaṁ kampanaṁ svāvasthāna-pracyutiḥ tad-vivarjitaṁ sarvadaiva eka-rūpam ity arthaḥ | tathā sarva-bhūteṣv ekam | manaso javīya iti | manaso’pivegavattaram | etat padaṁ devā dyotana-karaṇāḥ cakṣurādīndriyāṇi nāpnuvan na prāpnuvantaḥ | cakṣur-ādi-pravṛtter mano-vyāpāra-pūrvakatvāt manaso’pi javīyaḥ | na tac cakṣur-ādi-gamyam ity arthaḥ | manaso’pi javīyastve hetum āha—pūrvam arśat iti | kṣaṇa-mātrāt brahma-lokādikaṁ saṅkalpayataḥ manasaḥ avabhāsakaṁ sākṣi manaso’pi pūrvaṁ brahma-lokādikaṁ prati arśat prāptam | vyomavat vyāpitvāt ity arthaḥ | iti-śabdo mantra-samāpty-arthaḥ ||48||

**brahmopaniṣad-yogī**: amuṁ pañca-padaṁ vāsudevātmakaṁ mantram āvartayet yaḥ pumān so’yaṁ anāyāsataḥ kevalaṁ vāsudevākhyaṁ padaṁ yāti ||47|| yad vāsudeva-padam uktaṁ tad eva mantro’py anuvadati—anejad iti | anejat vyomavad acalaṁ sarvatra ekaṁ manaso’pi javīyo vegavattaraṁ tad etat padaṁ devāḥ cakṣur-ādīndriyāṇi nāpnuvan cakṣur-ādi-vyāpārasya mano-vyāpāra-pūrvakatvāt | cakṣur-ādy-apekṣayā mano javiṣṭaṁ, manaso’py etat-padaṁ javavattaraṁ, ity atra hetuḥ—pūrvam arṣat iti | vāsudeva-padasya bāhyāntahkaraṇa-vṛtti-sahasra-bhāvābhāva-prakāśakatayā tat-pravṛtti-nivṛtti-nimittatvat | iti-śabdo mantra-samāpty-arthaḥ ||48||

**prabodhānandaḥ :** hairaṇyo brahmā ha sphuṭaṁ uvāca—amum iti | amuṁ pañca-padaṁ mantram āvartayed iti | rasanāsṛg eva phalati kevalaṁ, māyā avidyā mīyate māyā jaña-cid-dvaita-mātra-dṛṣṭi-rahitaṁ śuddha-prema-rasa-mayaṁ padaṁ yāti prāpnoti anāyāsataḥ śravaṇādi-bhakti-yuktaḥ sann iti boddhavyam | tasya brahma-svarūpatvaṁ darśayati anejayat niścalaṁ manaso javīyas tac-chaktyā gocaraḥ | devā brahmādayo’pi yad āpnuvan na prāptuṁ śaknuvanti | svayaṁ tu kālato deśataś ca pūrveṣu marśat vyāptuṁ samartha ity arthaḥ | tad uktaṁ śrī-bhāgavate—

iti saṁcintya bhagavān mahākāruṇiko hariḥ |

darśayāmāsa lokaṁ svaṁ gopānāṁ tamasaḥ param ||

satyaṁ jñānamanantaṁ yad brahmajyotiḥ sanātanam |

yaddhi paśyanti munayo guṇāpāye samāhitāḥ || [BhP 10.28.15-16] iti |

śrī-hari-vaṁśe ca śrī-kṛṣṇaṁ prati mahendreṇa—

tasyopari gavāṁ lokaḥ sādhyās taṁ pālayanti hi |

uparyupari tatrāpi gatis tava tapomayī |

na vidmo vayaṁ sarve pṛcchanto’pi pitāmaham || [ḥV 2.19.30-31] iti ||60||

**śrī-jīvaḥ :** kevalaṁ śuddhaṁ tat śrī-golokākhyaṁ padaṁ tasya brahma-svarūpaṁ darśayati—anejat niścalaṁ manaso javīyaḥ | tac-chakty-agocaram | devā brahmādayo’pi na yad āpnuvan prāptuṁ na śaknuvanti | svayaṁ tu kālato deśataś ca pūrveṣu marśat mṛśat vyāptuṁ samartham ity arthaḥ | tad uktaṁ śrī-bhāgavate—

iti saṁcintya bhagavān mahākāruṇiko hariḥ |

darśayāmāsa lokaṁ svaṁ gopānāṁ tamasaḥ param ||

satyaṁ jñānamanantaṁ yad brahmajyotiḥ sanātanam |

yaddhi paśyanti munayo guṇāpāye samāhitāḥ || [BhP 10.28.15-16] iti |

śrī-hari-vaṁśe ca śrī-kṛṣṇaṁ prati mahendreṇa—

tasyopari gavāṁ lokaḥ sādhyās taṁ pālayanti hi |

uparyupari tatrāpi gatis tava tapomayī |

na vidmo vayaṁ sarve pṛcchanto’pi pitāmaham || [HV 2.19.30-31] iti ||60||

--o)0(o--

(48)

tasmāt kṛṣṇa eva paro devas taṁ dhyāyet taṁ rasayet

taṁ yajet taṁ bhajed iti oṁ tat sad iti ||

**viśveśvaraḥ :** ataḥ sarvotkṛṣṭatvāt dhyāna-rasana-bhajanāny asyaiva kartavyāni ity upasaṁharati | tasmāt avilupta-cid-eka-rasatvāt kṛṣṇa eva paro devaḥ taṁ dhyāyet cintayet taṁ rasayet taṁ japet taṁ bhajet prema-pūrvakam ārādhayet | kīdṛśam oṁ tat sat śabda-traya-pratipādyam ity arthaḥ | iti śabdaḥ pūrva-tāpanī-samāpty-arthaḥ | tad uktaṁ gītāyāṁ bhagavatā—oṁ tat sad iti nirdeśo brahmaṇas trividhaḥ smṛtaḥ ||50||

iti śrīmad-viśveśvara-viracitāyāṁ gopāla-tāpanī-ṭīkāyāṁ gopīnāthasya dhyāna-rasana-bhajana-nirūpaṇaṁ nāma pūrva-tāpanīyopaniṣaṭ-tīkā samāptā ||

**brahmopaniṣad-yogī:** yasmād etat padaṁ niṣpratiyogika-cin-mātra-paryavasannaṁ bhavati tasmāt tat-padākhyaḥ kṛṣṇa eva paramo devaḥ prakāśa-mātratvāt | tat-svarūpaṁ dhyāyet sadā tan-mantraṁ rasayet japet | tam eva bhajet prema-pūrvakam ārādhayet | kiṁ tat padam ity atra oṁ tat sat śabda-traya-pratipādyam ity arthaḥ | iti śabdaḥ ṣaṣṭhopaniṣat-samāpty-arthaḥ | upaniṣac-chabdaḥ pūrva-tāpinī-samāpty-arthaḥ ||50||

**prabodhānandaḥ :** atha kaḥ paramo devaḥ ity ādiṣu praśnottaratayā prakṛtam upasaṁharati tasmād iti | kṛṣṇa eva paramo devaḥ parama-puruṣaḥ parameśvarah | tad upāsanaiva sarva-puruṣārtha iti | tathā coktaṁ śrī-bhāgavate—

yad-vāñchayā śrīr lalanācarat tapo

vihāya kāmān sucirāṁ dhṛta-vratā || [BhP 10.16.26]

yān brahmeśo ramā-devī

dadhyur mūrdhnāghanuttaye ||

yasmād evaṁ śrī-kṛṣṇa-mahimā tasmāt śrī-kṛṣṇa eveti dvir-uktir niścayārthaḥ | om iti pūrṇa-brahma oṁkārātmakaṁ tat sat tad eva satyam ||61||

iti śrī-gopāla-tāpanyāḥ pūrva-bhāga-vivṛttiḥ ||

**śrī-jīvaḥ:** yasmād evaṁ śrī-kṛṣṇasya mahimā | tasmāt kṛṣṇa eveti ||52||

iti śrī-gopāla-tāpanī-ṭīkāyāṁ śrī-sukha-bodhinyāh pūrva-bhāgaḥ samāptaḥ ||

--o)0(o--

Texts used: [I have not reproduced trivial alternative readings, nor ones that I feel are obviously wrong.] The numbering system follows my own editorial decision and is not consistent with any one printed edition, all of which differ and whose numbers are given following their commentaries.

(1) Puridas edition (Pd). (for Jīva Gosvāmī commentary)

1. Pda – Manuscript held by Vanamali Lal Goswami in Vrindavan.
2. Pdb – Manuscript held by BORI Poona, no. 15/1891-95
3. Pdc – Published text. (ed.) Ram Narayan Vidyaratna (Berhampore: ṛadharaman Press, 1899).

(2) Krishnadas Babaji, Kusumasarovara. (K) (for Prabodhānanda commentary)

(3) Siddhanti Maharaj’s edition (SM)

(3) Vishweshwara’s commentary.

(4) Brahmopaniṣadyogi.

1. Pda -- darśayatā tad iyaṁ pūrva-tāpanī; Pdc – darśitā tad iha pūrva-tāpanī. [↑](#footnote-ref-2)
2. Pdc -- pṛthvī [↑](#footnote-ref-3)
3. *viditā* not found in all texts. HBV has *veditā*. [↑](#footnote-ref-4)
4. BY has *gopī-jana-vidyā-kalāpī-prerakaḥ.* [↑](#footnote-ref-5)
5. rasayati. [↑](#footnote-ref-6)
6. *taruṇam* is not found in BY. [↑](#footnote-ref-7)
7. apaghanam (HBV) [↑](#footnote-ref-8)
8. tatra yantrAtmakaM pīThaM tAvad darzayati [↑](#footnote-ref-9)
9. This long comment is pretty much the same in both Jiva and Prabodhananda, only diverging at the end. There are some minor textual variations, which have not been noted.. [↑](#footnote-ref-10)
10. The two preceding paragraphs are in P only. [↑](#footnote-ref-11)